Ar roudoù koshañ Abaoe an 20vet kantved\nEtre ar 5vet hag an 19vet kantved\nHengembraeg hag henvrezhoneg : adalek ar 5vet kantved.\nKrenngembraeg ha krennvrezhoneg : adalek an 11vet kantved\nKembraeg ha brezhoneg modern : adalek fin ar 16vet kantved.\nHengembraeg hag henvrezhoneg: adalek ar 5vet kantved\nNebeut a skridoù hengembraek pe henvrezhonek a zo deut betek ennomp. Bez zo deus ar yezhoù-se dre an enskrivadurioù pe ar spisc’herioù a gaver war skridoù latin. Anvioù-lec’h hag anvioù-tud a gaver ivez.\nE levrioù zo e kaver pennadoù e hengembraeg evel e Historia Brittonum skrivet gant Nennius en 8vet kantved.\nKoshañ dornskrid henvrezhoneg a anavezer betek-hen a vefe ul levr a vezekniezh, louzoù hag all a vefe deus fin ar 7vet kantved. E Leiden emañ, en Izel Vroioù.\nGant menec’h e veze troet hag adskrivet testennoù, ken e Breizh-Veur hag e Breizh-Vihan. Gant ar varzhed ha diouzh harp an uhelidi eo bet dalc’het gant ar sevenadur dre o labour.\nUn tamm istor…\nE Breizh-Veur e talc’ho ar Gembreiz da vezañ dizalc’h en desped da argadennoù an Angl-ha-Saozon. Etre 757 ha 796 goude Jezuz-Krist e vo savet ur voger hag ur foz a-benn dispartiañ Kelted ha Saozon gant Offa, roue Mercia.\nEn 9vet kantved e chomo dizalc’h Bro Gembre, Kernev-Veur hag un tamm eus Bro Skos a vremañ. E Kembre emañ rouantelezh Gwynedd, en hanternoz ar vro, kreñvañ rouantelezh dindan ren Rhodri Mawr (Rhodri Ar Meur). Gantañ e vo unvan Bro Gembre hag a zispartias en-dro pa varvas e 877, bep hini eus e zaou gant e lodenn.\nEtre 10vet hag an 11vet kantved eo bet Kembre meur a wezh unvan tamm pe damm. N’eus nemet Gruffydd ap Llywelyn hag a zeuas a-benn d’ unvaniñ ar vro en he fezh. Met distabil eo an unvaniezh abalamour d’ar wizien a vez oc’h enebiñ dizehan kenetrezo hag ouzh ar galloud kreiz. Er prantad-se eo bet paeet an truaj d’ar Saozon a-wezhioù.\nE fin an 11vet kantved emañ bro Saoz e dalc’h an Normaned. Trec’h war ar Gembreiz e lec’hioù zo, ne zeujont ket a-benn da aloubiñ Kembre.\nE Breizh-Vihan e raes ar Vretoned hag ar ranked ar brezel hag ar pec’h a bep eil. E 578 e vo Warog penn ar stourm evit ar frankiz o telc’her penn ouzh ar Franked war bord ar stêr-Gwilun, hag a oa an harz etre rouantelezhioù ar Vretoned hag ar Franked.\nE 635 e voe pedet Judikael, dug Domnonea (hanternoz Breizh) gant Dagobert, roue ar Franked, da vont d’e lez. Goude bezañ komzet gant dileuridi Kernev (Mervent Breizh) ha Bro Warog (tro-dro da Wened, hag a voe diazezoù Warog eno) e voe bet Judikael o welet Dagobert hag e anv an holl Vretoned e voe asantet ouzh lezenn ar roue Frank. Diwar-se e voe peoc’h o ren etre an div bobl e-pad pell.\nEn 9vet kantved e stourmas Nevenoe evit ober eus Breizh ur vro dizalc’h. Ur gwall-lamm a reas da soudarded Charlez ar Moal e Ballon (sko ouzh Reudon) e 845. Ur wezh marv Nevenoe e kendalc’has e vab Erispoe da astenn tachenn ar vro, deut da vezañ ur rouantelezh da vat.\nMet teñvaloc’h e vo planedenn ar Vretoned a-benn ar fin : an Normaned eo a zo kaoz.\nKrenngembraeg ha krennvrezhoneg: adalek an 11vet kantved\nKalz skridoù a gaver e krenngembraeg, ar pezh n’eo ket gwir evit an hengembraeg. Kalz pouez he deus ar varzhoniezh. E testennoù ar varzhed a oa diwallet gant an uhelidi, e lenner alies meuleudi d’o ferzhioù kadoniezh dibar. Gant an noblañs e vez aozet Eisteddfodau (kenstrivadegoù e-lec’h ma vez lakaet an holl arzoù pleustr, ar varzhoniezh dreist-holl). Enno e vo reoliet an doare barzhoniañ. Anavezetañ barzh ar mare eo Dafydd ap. Gwilym (1320-1380). Brudet hiziv eo c’hoazh e skridoù, a denn peurliesañ d’ar garantez ha d’an natur.\nWar zisheñvelaat ez a rannyezhoù an hanternoz hag ar c’hreisteiz. Emdreiñ a ra ar c’heriaoueg ivez ha cheñch a ra an doare-skrivañ adalek ar 15vet kantved. Yezh ar muianiver hag er a-bezh e chom ar c’hembraeg. Ul lodenn vat eus an dud ne gomzont nemet kembraeg, daoust d’ar Frañsizien ha d’ar Saozon erru er vro.\nMa ya an uhelidi a-du gant ar c’hembraeg e Kembre, ar penn kontrol e vo evit ar brezhoneg. Dilezet eo ar yezh gant uhelidi Breizh. Int-i a oa tec’het kuit rak an Normaned en 10vet kantved hag o doa kavet repu en estrenvro. Ur wezh distro o diskennidi en o bro e teu ganto doareoù-bevañ ha yezh an estren, ar galleg.\nOuzhpenn-se eo an Naoned, kêrbenn ar vro abaoe 937, ur ger romanek. War romanekat ez a an dud a lez. War-du ar c’hornôg e krog ar brezhoneg da dec’het kuit. Chom a raio stabil bevenn ar yezh etre an 12vet hag ar 14vet kantved, eus Dinan d’ar Vrier.\nDiwar levezon ar romaneg e cheñcho brezhoneg e stumm. Gerioù amprestet, kensonennoù aet da get e-kreiz ar gerioù, taol-mouezh diblaset... tro-dro fin ar 16vet kantved e vo da vat eus rannyezhoù Kerne, Leon ha Treger (K ,L ,T).\nTennañ a ra gounid Llywelyn ab Iorwerth, roue Gwynedd (1195-1240) eus ur brezel-diabarzh e bro Saoz evit unvaniñ ar rouantelezhioù distag. A-benn kendelc’her gant an unvaniezh goude e varv e lak e vab Dafydd da hêr nemetañ. Met distrujet e vo ar rouantelezh gant aloubadegoù ar Saozon.\nGant Llywelyn ap Gruffydd e voe staget gant an unvaniezh en-dro. E 1258 e vo graet Priñs a Gembre anezhañ. Adstagañ a raio an douaroù chomet e dalc’h gant ar Saozon ha rediet e vo roue saoz Herri III e 1237 da anavezout e ditl hag e rouantelezh e feur-emglev Montgomery.\nE 1272 e ya Edward Iañ da heul Herri III da roue bro Saoz. Reiñ a ra lañs da arsailhoù-aloubiñ ouzh bro Gembre. Pemp bloaz goude e voe tizhet mervent ha kreiz Kembre gant e armeoù. Ur wezh distroadet Llywelyn e kemer en-dro ar roueed kozh o galloudoù war o douaroù distag. Dafydd, breur Llywelyn, a gemer penn un emsavadeg e miz Meurzh 1282. Soutenet gant Llywelyn hag a varvas e emgann Cilmeri e degouezhioù luziet. Ur wezh trec’het Dafydd e 1283 eo lakaet d’ar marv. Al lezennoù saoz a zo lakaet da dalvezout e Kembre gant statud Rhuddlan e 1284. Savet zo kêrioù gant ar Saozon tro-dro d’o c’hreñvlec’hioù. Difennet eo d’ar Gembreiz bezañ enno, nemet evit ar c’henwerzh.\nMeur a wezh eo en em savet ar Gembreiz a-benn klask bezañ mistri en-dro en o bro. Anavezetoc’h evit an emsavidi all, Owain Glyndwr a savas a-enep d’ar Saozon eus 1400 betek 1410. Tiern Glyndyfrdwy e biz Kembre, gantañ e teuas Kembre da vezañ dieub en-dro. Koulskoude e tistro ar Saozon da vezañ mestr war vervent ha kreiz ar vro e 1408, ha betek 1410 e stourmas Glyndwr a-enep dezho e broioù meneziek an hanternoz.\nEchu ar reuz hag ar frankiz, poent d’ar gwaskerezh. Gant feur-emglev unvaniezh 1536 e vo staget Kembre da vro Saoz, hag ar saozneg ar yezh ofisiel nemeti. Lakaat da vont diwar wel yezh ha sevenadur Kembre, sed eo pal ar Saozon.\nE 1156 ez aio kontelezh an Naoned gant Herri II a Blantagenêt dre m’en doa sikouret Konan da gemer ar galloud. Tapet krog e Breizh e-giz-se, Herri a lako e vab Geoffroy da vezañ dug Breizh.\nE 1341 e vo lakaet Breizh diaes evit 25 bloaz gant Brezel an Hêrezh, da varv Yann III. Pouez bras en do ar brezel e jeu roueed bro Frañs ha bro Saoz a oa o vrezeliñ abaoe 1337 (brezel Kant Vloaz).\nE 1491 eo rediet Anna, dugez Vreizh, da zimeziñ gant Charlez VIII, roue bro C’hall, ha goude gant Loeiz XII e hêr e 1499. Gant an eured diwezhañ-mañ eo gwarezet Stad ha gwirioù Breizh. Da zanvez dug e vo o eil bugel (dre ma vo an henañ hêr kurunenn bro C’hall).\nE 1532 eo staget da vat Breizh ouzh bro C’hall gant ar Gourc’hemenn a Unvaniezh. Er gourc’hemenn-se, e vez dalc’het gwirioù taos, lezenn ha relijion. Tailh ebet ne c’hall bezañ savet e Breizh hep asant Breudoù Breizh. Breizhat ebet ne c’hall bezañ barnet e-maez eus Breizh.\nE 1539 e sin Frañsez 1añ gourc’hemenn Villers-Cotterêts a-benn difenn ar galleg ouzh al latin, o lakaat an aktaoù ofisiel da vezañ skrivet e galleg dre ret. Ar gloerdi izel e Breizh avat, a gendalc’ho d’o skrivañ e Latin.\nKembraeg ha brezhoneg modern : adalek fin ar 16vet kantved\nUr mare a ziskar eo evit ar c’hembraeg hag ar brezhoneg. Echu gant an dizalc’h politikel hag ur wezh sinet ar feur-emglevioù a Unvaniezh (1532 e Breizh, 1536 gant Kembre) ez a tamm ha tamm an uhelidi da dreiñ war-du ur sevenadur hag ur yezh all.\nEstreget an uhelidi a zo kar e fell da vro Saoz ha da vro C’hall distruj ar sevenadur keltiek, ur sevenadur warlerc’hiet ha didalvoud evito.\nAr skol a vez graet enni e saozneg hag e galleg, ha berzet eo ar c’hembraeg hag ar brezhoneg. Adalek kreiz an 19vet kantved e vez graet gant ar « simbol » ouzh ar skolidi ha ne rafent ket gant ar yezh “vat”. Gant ar skolaer e vez roet ar “simbol” ( ur maenig, ur votezig koad, un tamm koadaj...) d’ar bugel kentañ en deus komzet ar yezh difennet. Reiñ anezhañ d’ur bugel “torfedour” all, eo evitañ ar mod nemetañ d’en em dennañ. Pinijennet e vo an hini emañ ar simbol en e zalc’h e fin an devezh. E bro Gembre eo ar “simbol” e stumm ur plankennig koad, enskrivet al lizherennoù WN warnañ, « Welsh Not » (kembraeg ebet), ha gouget tro-dro ar c’houzoug.\nPa ziviz Herri VIII er 16vet kantved d’en em zistagañ eus Iliz Roma e tibab da stagañ bro Gembre ha bro Saoz, ar memes gwirioù d’an holl. Kreñvoc’h e vo diwallet an arvor da neuze. Gant an uhelidi e vez dilezet sevenadur ha yezh Kembre : gwirioù ha postoù uheloc’h ganto e teuont da vezañ Saozon da vat. An dud vunut eo a zalc’ho gant ar sevenadur kembraek hag a vo merk identelezh o renkad.\nGant dispac’h an industriezh an 19vet kantved ez a kalz tud eus ar maezioù da vevañ er c’hêrioù. War greskiñ ez aio implij ar c’hembraeg er c’hêrioù neuze, dre ma oa yezh an dud war ar maez. Reuz a vo da neuze a-enep ar gouarnamant saoz, evit daou abeg : ar c’hembraeg hag an emdennerezh a-fet relijion, dre ma ne vez ket degemeret mat an Anglikaned o’n em staliañ.\nE 1868 e c’hall an dud votiñ gant bilhedoù ha ne vezont ket gwelet gant ar re all. Dre-se e c’hall bezañ dilennet tud oberiant evit bro Gembre, ha n’o deus ket aon ken ar Gembreiz da vezañ argaset.\nGoude feur-emglev Unvaniezh, en em vruzhun ar brezhoneg dre ma teu da vezañ ur yezh komzet hepken. Gant ar gloer izel e vez implijet c’hoazh evit an oferennoù hag ar c’hatekiz.\nGoude an Dispac’h gall e teu ar galleg da vezañ yezh ofisiel ar Stad. Evit e vefe gouezet hag anavezet an testennoù (evel ar Vonreizh, al lezennoù, an dekredoù...) e vezont troet er yezhoù komzet gant an dud. Ne bado ket pell avat an amzer-se, hag e krogo ar Stad da stourm kreñv a-enep ar yezhoù.\nEn 19vet kantved zo lañs en-dro evit ar brezhoneg, evel ar pezh a zo bet graet da skouer gant ar Gonideg (1775-1838) a savas « Grammaire celto-bretonne » ha « Dictionnaire Celto-Breton », pe c’hoazh Kervarker (1815-1895) a savas an dastumad kanaouennoù« Barzhaz Breizh ». Labouret e vez evit glanaat tamm pe damm ar brezhoneg, o lemel ar gerioù galleg diezhomm. Pa vez ret e krouer gerioù nevez, evel ma veze graet gant an dud ‘forzh penaos.\nE fin ar c’hantved e vo pouezus bras lezennoù (1880-1883) Jules Ferry. Ganto e vo laik ar skol, digoust ha ret. E 1902 e vo difennet gant Combes ouzh ar veleien d’ober gant ar brezhoneg ar c’hatekiz hag an oferennoù e brezhoneg. D’ar re a gendalc’ho e vo tennet diouto o frejoù gleet dezho hervez ar C’honkordad.


Bremañ - Niv. 397\nBremañBremañ - Niv. 407\nKernev-Veur, ken pell ha ken tost… Kernev-Veur… Un tamm douar en tu all da Vor Breizh. E Stad Breizh-Veur. Ha ni, e Stad Frañs. Gwallzarvoudoù an Istor… Petra ’reoc’h?\nMat eo lavaret hag adlavaret ez eo Kernev-Veur ar vroad tostañ deomp e pep keñver. N’eus ket da glask pemp troad d’ar maout. Aze emañ hor breudeur hag hor c’hoarezed nesañ. Gwir eo e sellomp aesoc’h hag aliesoc’h ouzh Kembre. Bev ar yezh du-hont. Aes a-walc’h tapout tammoù kembraeg en ur gevredigezh ma c’haller c’hoazh kembraegañ e-mesk an dud.\nMet Kernev-Veur eo ar vro dostañ dimp e pep keñver. N’eo ket ar c’herneveureg pempvet rannyezh ar brezhoneg. Diskouezet eo bet splann gant Ken George. Ar yezh predenek tostañ dimp ez eo avat ha diarvar eo kement-se.\nAr brizonidi bolitikel balestinat\nOuzhpenn 700000 Palestinad zo bet toullbac’het gant Israeliz abaoe 1967.\nAr BlueCar, karr-tredan an embregerezh Bolloré, na vo ket savet e Breizh.\nNe sentin ket\nAn Amerikan Henry David Thoreau, tad an disentiñ keodedel.\nTeuliad ar miz: Kernev-Veur: ur vro hag ur yezh oc’h adsevel?\nPemzekvet Festival Occitània a oa bet aozet e Tolosa nevez zo.\nDistro an Hobbit war ar skrammoù bras\nE miz Kerzu e vo bannet war ar skrammoù bras trede film An Hobbit.\nDavid Le Yaouang, Breizh ha du\nPennad-kaoz gant ar skrivagner David Le Yaouang, tik gant istor Iwerzhon.\nUn dornad levrioù bet kaset da skipailh Bremañ.\nTan an Noz\nA-benn ar Sadorn 22 a viz Du e vo abadenn vras Yaouank 2014.\nUr vro oc’h adsevel?\nBremañ - Niv. 430\t+\nBremañ - Niv. 429\t+\nBremañ - Niv. 428\t+\nBremañ - Niv. 427\t+\nBremañ - Niv. 426\t+\nBremañ - Niv. 425\t+


Krouidigezh 2018/2019 – Amzer Nevez\nFred Samzun triad + Digabestr\nGwener 24 a viz Mae - 8e30 noz\nEn OCEANIS “Aze oa o c’hedal tu bennak, divizet ez eus bet ober deus ar c’h/Kreiz Breizh Akademi ar bagad “ledanaet” evit e seizhvet strollad. Ar bagadoù o tont deus an emsav keltiek lakaet gant startijenn […]\nYaou 21 a viz Meurzh - 10e ha 2e30\nPlik ha Plok – sonadeg evit bugale\n” plik ! ” Son ar saflik, takennoù ha strinkadenn. ” plok ! ” Istor kanet o strinkañ e barzhoniezh hag e fent ” Plik ha Plok ” Un dreist a valeadenn kanet ha sonet, glep ha meurdezus e-kreiz […]\nGwener 1añ a viz C'hwevrer\nDIGOUST Deuit da zizoleiñ arzourion donezonet nevez sonerezh breizh ! Unnek soner yaouank stummet er Pont Supérieur – Roazhon. Gant ar c’han, gant ar vombard, gant an dreujen-gaol, gant an delenn, gant boest an diaoul pe c’hoazh […]\nGwener 18 a viz Genver - 8e30 noz\nRégis Huiban ha “l’Ensemble des Imaginaires”\nAr sonerezh, a dra-sur, zo pep lec’h en hon kevredigezhioù modern. Liesstumm, ha lies implij, du-mañ pe du-se, en transportoù, er gourmarc’hadoù. Koulskoude, e orin zo disheñvel mik deus an implij a-vremañ : an orin anezhañ zo […]\nGwener 14 a viz Kerzu - 8e30 noz\nEvit he c’hrouidigezh nevez Barba Loutig zo o ledanaat ar rond. Gwriziennet mat en hengounioù kanet yac’h ha bev e Breizh. Ar peder c’hanourez, digor frank o sac’had tonioù adal bremañ d’ar gwerzioù ha tonioù klemmvanus, bepred […]


Pajenn:Morvan - Buez ar Zent, 1894.djvu/25 - Wikimammenn\nPajenn:Morvan - Buez ar Zent, 1894.djvu/25\nar goueliou brasa euz ar bloaz, abalamour da genver ann deiz-ma e oue galved ar baianed, evit ar vech genta, da sklerijenn ar feiz. Ann tri roue a deuaz da Vethleem da adori ar Mabik Jezuz a ioa euz a eur vro baian, ha paianed ho-unan ken na blijaz gant Doue rei d’ezho da anaout ginivelez hor Zalver. Ho hano a ioa Melkior, Gaspar ha Balthazar : Melkior oa ar c’hosa, Gaspar ar iouanka, ha Balthazar oa ar morian ; rak ar brud zo bet a bep amzer ez oa eur morian enn ho zouez. Ann dra-ze a zo kaoz ma kreder e teuent euz a gostez ann Arabii pe ann Ethiopii, hag ar pez a ro muioc’h a nerz d’ar gredenn-ma eo abalamour n’oa ket a labour ouspenn daouzek pe drizek devez da vont ac’hano da Vethleem gant kanvaled, var bouez ober d’ar re-ma bale. Pa ouent distro d’ar gear, ann tri Roue a oue mall gantho embann epeb leac’h ar pez o doa guelet gant ho daoulagad ho-unan. Kounta a reer oant beo c’hoaz pa’z eaz ann abostol sant Thomas da brezeg ann Aviel er c’hosteziou-ze. Thomas ho badezaz, a roaz d’ezho ar zakramant a gonfirmasion, hag ho c’hemeraz ganthan evithe zikour enn he labouriou abostolik. Ann tri brins euruz-se, galvet da genta, dreist ann holl baianed all, da adori Mab Doue en em c’hreat den, a echuas ho buez dre ar verzerenti. Ho c’horfou santel a oue kaset divezatoc’h da Gonstantinopl, ac’hano da Vilan, hag erfin euz a Vilan da Gologn, el leac’h m’ho mirer c’hoaz hirio gant kalz a respet.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/25&oldid=137437 »


Pajenn:Fenelon - Digweziou Telemaq mab Ulyss.djvu/43 - Wikimammenn\nPajenn:Fenelon - Digweziou Telemaq mab Ulyss.djvu/43\né qéver ar bopl ; argarz ar fall-meuleudiou, ha né ancounac’ha biqen pénauz né aller qét béza braz hép béza tréac’h d’an iouliou.\nEvit gallout gouzanv gwelloc’h énou an dalc’hédigez hag an distro, é clasqiz levriou, rag pounnéréet éz oan gant an anqen. Evruz, a lavaren, ar ré a zeu da érézi ar plijaduriou fouguéuz, hag a oar caout ho hét en eur vuez compez. Evruz ar ré en em blich ô tisqi, hag a gar ar sqianchou. Péléac’h bennag ma’z\nAdtapet diwar « https://br.wikisource.org/w/index.php?title=Pajenn:Fenelon_-_Digweziou_Telemaq_mab_Ulyss.djvu/43&oldid=116703 »\nKemmoù diwezhañ degaset d'ar bajenn-mañ d'an 30 Mez 2018, da 19:46.


Degemer – Les Amis du Sinagot\nAr sinagot pe sinago a zo ur vag labour dre lien, perzh eus Sine e kichen Gwened (talvezout a ra ivez ar ger evit annezidi ar gumun-se e galleg). Implijet e oa bet a c’hiz kozh evit istra ha chevreteza\ngant seier-drag, pe raloc’h, gant ur poch bras pe gant ur chalu a berchenn betek penn-kentañ an XXvet kantved, hep kuitaat ar Mor Bihan.\nParamant ar sinago a vez savet gant div wern gant pep a ouel tredefarzhet : ur mizan a-raok hag ur ouel vras a-dreñv, « taillevent » he anv . Kontrol da darn vuiañ ar chaloudoù, e vez gant ar sinago\nur stramm disobant, o c’houzout ne verde ket normalamant war ar mor bras.\nA c’hiz kozh eo okr ruz liv ar gouelioù. Savet eo al liv-mañ gant ur meskaj soav ha rusk gwez pin brellet implijet evit kivijañ anezho.\nMa c’helle livioù gouelioù ar bigi hengounel bezañ disheñvel d’ur rannvro d’eben, ha zoken d’ur porzh d’egile, eo bet ar c’houc’h atav koaltaret.\nEr bloavezhioù 60, e tiviz ur strolladig perc’henned bigi plezañs en em vodañ evit gwareziñ ar sinagot, emskiant ma oant eus e dalvoudegezh e glad ar mor. Krouet e oa bet kevredigezh Mignoned\nar Sinago e 1969.\nEr bloavezhioù 70 e vage he izili gant ar sinago « Vainqueur des Jaloux » (Trec’h ar re c’hourvennek) (savet war-dro 1933) perentiaj an gevredigezh d’ar mare-se.\nBremañ emañ ar gevredigezh o kempenn hag o vont war vor gant 3 sinagots :\n– Les Trois Frères (an tri breur) savet e 1943, rummataet evel monument istorel e 1983 ha renevezet e chanter ar Guip e 1985.\n– ar MAB er Guip savet e 1985, kopi Vainqueur des Jaloux.\n– ar Joli Vent (Avel Vrav) ijinet da-gentañ evit ar plezañs e 1958 a oa bet renevezet e 2009.\nAhelet eo obererezhioù an gevredigezh Mignoned ar Sinago gant he mennadoù : treuskas ha buheziñ hengoun ar sinagoioù.\nEvit hen ober e vez aozet baleadennoù gant ar sinagoioù eus miz Ebrel da viz Here.\n– pal ar sortiadennoù « dizoloadenn » er Mor Bihan, hag a-wechoù pelloc’h, a zo kakaat an izili nevez da dañva plijadur ar verdeadurezh.\n– ar sortiadennoù « kevredigezh » a zo o fal pleustriñ war an doare da embregiñ seurt bigi evit bezañ ampartoc’h pe evit ar blijadur nemetken.\nA hend-all eo prezent ar gevredigezh da geñver festoù pe manifestadegoù war vor evel Sizhuniad ar Mor Bihan, Regataoù vras Porzh Navaloù, An dolgenn aour e Redon, Gouel ar mor e Penerf, Gouel\nKarennañ er Logeo, fest an daou kal e Sine, fest ar Gouelioù Ruz e Porzh Anna, hag all …\nE-pad ar manifestadegoù-mañ e talc’h ar gevredigezh ur stand evit brudañ ar Sinago, ar gevredigezh hag hec’h oberiantizoù.\nBezañ ezel ar gevredigezh ne dalvez ket bageal nemetken, met ivez bezañ perzh e labourioù kempenn al listri, un doare a-feson d’o anavezout gwelloc’h. Ul labour pouezus eo evit derc’hel ar bigi e stad mat, labourioù boutin, dresoù bihan, karennadur, livadur pe peurgempennoù goude labourioù brasoc’h graet gant chanter ar Guip e Izenac’h.\nDerc’hel ha reiñ da c’houzout d’ar brasañ niver eñvor ar sinago eo ivez unan eus palioù ar gevredigezh, o verañ an dielloù dastumet ha renket, e-liamm gant istor ar sinagoioù pe an doareoù disheñvel da besketa. Evel-mañ eo anavezet gwelloc’h emdroadur hag implij ar vag-mañ.\nUn doare eo lec’hienn an gevredigezh da lakaat el linenn evit an holl keleier a-zivout hec’h oberiadennoù (bageadennoù, gouelioù mor, darvoudoù, atalieroù, pennadoù kazetennoù, hag all … ha c’hoazh resisadurioù a-zivout ar bigi o-unan (planoù, levrigoù embregadennoù, martolodaj, kanaouennoù martoloded, hag all …)\nRet eo d’an nep a gemer perzh e oberiadennoù ar gevredigezh bezañ ezel ha bezañ paeet e skodenn evit ar bloavezh.\nPas de commentaires\t7 avril 2016\t7 avril 2016\tR C\tBy: R C\tNon classé\nLes travaux de printemps Next Post :\nPrevious Post : Welcome


Trede quevren - Ar pevare Chabistr - Wikimammenn\nTrede quevren - Ar pevare Chabistr\nYouen-Yan-Lois Derrien, 1779-1792 (?) (p. 170-175)\n◄ An trede Chab. Var ar batiantet Ar pevare Chab. Var an humilite exterieur Ar pempet Chab. Evit an humilite interieur ►\nAR Profet Elisee a lavare da un Intâves baour ; amprestit, emezàn, cals a bodou goullo, ha discarguit ebarz an eol a so manet gueneoc’h. Evit receo gras Doue en hor c’halonou e rencomp o c’haout goullo eus hor gloar hon-unan. Ur certen labouç galvet ar c’hresserelen o crial hac o sellet ouz ar sparfelet hac ouz ar scoulet, en deveus ar vertuz hac an natural d’o sponta ; ha rac-se ar c’houImet a gar al labouç-mâ dreist al laboucet all oll hac en em guef en assuranç pa vezont en e guichen : evelse ivez e teu an humilite da sponta Satan, ha da gonservi enomp ar graçou hac an donæsonou eus ar Speret santel : hac evit quemense an oll Sent ha particulieramant Roue ar Sent hor Salver hac e Vam-santel o deveus ato enoret ha cherisset ar vertuz din-mâ muguet hini all ebet eus ar vertuziou moral.\nGloar vean e c’halver an hini pehini a guemeromp peautramant evit ar pez ne d’eus quet enomp, peautramant evit ar pez a so enomp hoguen non pas deõp ; peautramant evit ar pez a so enomp ha deomp evit guir, mæs ne verit quet en em c’hlorifiemp anezàn. An noblanç eus ar raç, ar saver eus ar Reou-vras, beza enoret gant ar-bopl, a so traou pere ne d’emaint quet enomp-ny, mæs en hon tud- pere so bet en hon raoc, peautratnant ebarz en istim a ra hon hentez ac’hanomp. Beza ez eus hac en em rent fier ha resolu pa vezont var ur marc’h mad, pa vez rubanou pe ur blumachen bennâc ouz o zoc, ha pa vezont guisquet brao : mæs piou na vel ar follentez eus an dud-se ? rac mar deus gloar en drase ar c’hloar-se a so evit ar marc’h, evit ar ruban, hac evit an habit, ha pebez sotoni eo ampresta hort istim digant ur marc’h, digant ur ruban pe un danteles, pe digant un habit ? reall en em istim evit bleo friset pe boultret, pe o caout ur visach coant, daouarn propr pe o c’hout dançal pe c’hoari, pe gana ; mæs ha ne dint y quet tud laich o fallout crisqui o reputation evit traou friol hac an seurt sotoniou-se ? reall evit un nebeut squiant a fell dezo beza enoret ha respetet gant an oll, evel pa dleffe peb-unan mont d’ar scol daveto hac o zremen da veza mistri : reall a so postur enno, abalamour ma o deveus quenet ha ma zint great mad var o meno, hac e sonch dezo e tleont beza cherisset gant ar bet-oll ; quemense tout a so meurbet vean, sot hac impertinant, hac ar c’hloar pehini a guemerer eus ar sujedou paour-se, a so galvet gloar vean, sot, ha ridicul. Anaout a reer ar guir mad evel ar guir baum ; ar baum a vez esseat hac amprouet oc’h e ziveza en dour ; rac mar da d’ar guelet, e vez istimet da veza eus ar fina hac eus ar preciussa : dememes evit anaout hac e en deveus un den ur guir furnez, ur guir squiant, ur guir gouraich, hac ur guir galite, eo ret guelet hac e a den an traou-se oll d’an humilite, d’ar vodesti ha d’ar soumission ; rac neuse e vezzint istimet guir vadou ; mæs mar choumont var c’horre da neun evel ar baum fal var c’horre an dour, e vezzint sul nebeutoc’h guir madou ha guir vertuziou sul vui ma c’haparissint ha ma en em zisquezzint a zianveas. Ar perles pere ne vezont savet nemet dre an avel ha dre an trous eus ar gurun, n’o deveus nemet ar goc’hen a berles, hac e zint goullo ha cleus heb substanç ebet, evelse ivez ar vertuziou hac ar galiteou caer pere ne dint savet nemet dre an orgouil ha dre ar vanite n’o deveus simplamant nemet an apparanç a vad o veza goullo hep substanç hac hep fermete a ziabarz.\nAn enor, ar renq hac an dignite a so evel lousaouen an afron pehini a zeu guell hac abondantoc’h pa vez foulet dindan an treid. Ne de mui en enor da un den mar sell ouz e guenet : ar guenet evit caout graç ; a dle beza negliget : ar squiant a zeu da zizenori un den andal ma quemer vanite ha presomtion anezi. Mar doump priminic e quenver hon renq hac hor c’halite, ouzpen ma en em exposomp da veza controliet ha sellet pizzoc’h a-se ouzomp, e lequeomp hon disprisout ; rac an enor hac ar respet pehini a vez agreabl pa vez recevet hep e glasq, a zeu da veza vil, pa vez clasquet. Pa vez ar paün oc’h ober e rod, evit en em velet er memes amser ma sao e blun caer e tisquez e andrejou vil ; mar c’huezzaomp ar boquejou a ziabell hac en ur dremen, e recevomp cals a zouçder anezo, mæs mar o c’huezzaomp a dost ha pel amser ; e teuont d’hon assoupissa ha d’hon renta clàn : dememes an enoriou a rent ur satisfaction douç d’an hini n’o chuezza nemet a bell hac en ur dremen hep en em amusi ganto, mæs d’an hini a laca e affection enno ez int noasus ha din da veza blamet bras.\nAr pourchu hac an affection evit ar vertuz a gommanç hon renta vertuzus ha din da veza meulet hac istimet, mæs ar pourchu hac an affection evit an enoriou a goumanç d’hon renta vitius ha din da veza blamet ha dispriset. Ar sperejou mad n’en em amusont quet gant ar rambreou-se a rencou nac a enoriou nac a galiteou, na da glasq beza saludet ha respetet gant peb-unan, beza o deveus sourciou-all da entenr outo, an drase ne apparchant nemet ouz ar sperejou feneant. An hini a ell caout perlesennou, n’en em ambaras quet gant bigornou, hac ar re pere o deveus desir evit ar vertuziou n’o deveus hast ebet evit an enoriou. Evit guir peb-unan a ell derc’hel e renq hep offansi an humilite, nemet er grai hep attaich hac hep disput : rac evel ar re pere a zistro eus ar perou, ouzpen an aour hac an arc’hant a dennont ac’hano, ma tigaçont ganto c’hoaz marmouset ha perroquedet, abalamour na coustont nemeur dezo ha na gargont quet ivez nemeur o listri ; dememes ar re pere a fell dezo beza vertuzus ha devot, ne lesont quet na guemeront ar renq hac an enor pehini a so dleet dezo, gant na gouste dezo an drase nemeur ar sourci hac a attantion, ha gant na ve quet carguet o speret a droublien a inquietud, a zisputou hac a gontestationou. Ne gomsan quet cousgoude eus ar re pere o deveus un dignite pe ur garg bennâc en egard d’ar public, nac eus a certen occasionou particulier, pere a den da ur gousecanç vras ; rac er pouenchou-se eo ret da bep-unan conservi e vir ganc ur brudanç hac ur furnez pehini a ve charitabl ha civil.\nAdtapet diwar « https://br.wikisource.org/w/index.php?title=Trede_quevren_-_Ar_pevare_Chabistr&oldid=125147 »\nKemmoù diwezhañ degaset d'ar bajenn-mañ d'an 9 Eos 2018, da 11:08.


Pajenn:Morvan - Buez ar Zent, 1894.djvu/519 - Wikimammenn\nPajenn:Morvan - Buez ar Zent, 1894.djvu/519\n25 a C’houere\nsant jakez, abostol\nar pemped var’nn ugent a viz gouere\nSANTEZ JAKEZ, ABOSTOL\nAr zant-ma a ioa mab da Zebedee ha da Zalome, ha breur da zant Iann avieler. Hanvet e oue Jakez ar major abalamour m’oa bet galvet da veza abostol araok ar zant Jakez all a zo he c’houel d’ar c’henta a viz mae. Bez’ e oue unan euz ann tri ziskib a ioa karet gant hor Zalver dreist ar re all, hag a gasaz ganthan var menez Thabor pa lakeaz da bara var he gorf ar sked dudiuz euz a c’hloar ar baradoz, ha d’ar jardin Olived, enn noz kent he varo, evit beza test euz he anken hag euz he angouni. Ann daou all oa sant Per ha sant Iann.\nO velet ar stad a rea Jezuz euz he daou vab, Salome a deuaz d’he gaout gantho eunn droiad, hag a lavaraz d’ezhan : « — Mestr, grit ma vezo ann daou-ma unan a bep tu d’ehoc’h enn ho rouantelez. »\nMes hor Zalver a respountaz raktal enn eur drei oc’h Jakez ha Iann : « — Ne c’houzoc’h ket petra c’houlennit. Goest oc’h-hu da eva ar c’halir a dleann-me da eva, da lavaret eo, da c’houzanv ar poaniou a dleann-me da c’houzanv ? » « — Ia, emezho, goest oump, » « — Guir eo, eme Jezuz, eva a reot ar c’halir a dleann-me da eva. Goulskoude n’e ket d’inn-me eo lakaat ac’hanhoc’h enn tu deou pe enn tu kleiz d’inn em rouantelez : ar plasou-ze a zo d’ar re m’int merket d’ezho gant va Zad. »\nAnn ebestel all, o veza klevet ar pez o doa great Salome hag he daou vab, a ieaz drouk ennho. Mes hor Zalver a gemeraz tro ac’hano da rei d’ezho eur gentel\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/519&oldid=137736 »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/289 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/289\nACTOU AN EBESTEL, XXV.\n(27) Daou vloaz a dremenaz evel-se, hag e teuaz Porcius Festus e plas Felix ; ha Felix, evit ober plijadur d’ar Judevien, a lezaz Paol er prizon.\nFESTUS eta o veza erruet er provinç, a bignaz, tri devez goude, euz a Cezare da Jerusalem. (2) Neuze ar beleg-braz, hag ar re genta euz a-douez ar Judevien, a zougaz clem dirazhan a-enep Paol ; (3) ouz he bedi, e c’houlennent diganthan, evit noazoud da Baol, m’hen divije ar vadelez da lakaad hen digas da Jerusalem, rag lakeat ho doa tud kuzet da c’hedal, evit hen laza en hent. (4) Mes Festus a respontaz e oa Paol diwallet-mad en Cezare, hag e tlie he-unan mond di hep-dale. (5) Ra zeui eta, eme-z’han, ar re vrassa ac’hanoc’h da zisken assambles ganen, ha ra damallint an den-ze mar d’euz eun dra-benag a-enep dezhan.\n(6) Festus na choumaz en ho zouez nemed eiz pe deg devez, hag a ziskennaz neuze da Cezare ; hag an deiz varlerc’h, o veza azezet var he dribunal, e c’hourc’hemenaz digas Paol. (7) Pa oe deuet, ar Judevien a oa diskennet euz a Jerusalem en em lekeaz en-dro dezhan, o tougen a-enep Paol kalz a wall damallou, ha na hellent ket ho frouvi. (8) Eleac’h Paol a lavare evit en em difen : N’em euz pec’het e tra e-bed nag a-enep lezen ar Judevien, nag a-enep an templ, nag a-enep Cezar. (9) Koulskoude Festus, o c’hoantaad ober plijadur d’ar Judevien, a gomzaz ouz Paol, hag a lavaraz dezhan : Ha te a garfe pignat da Jerusalem, ha beza barnet eno dirazoun var an traou-ze ? (10) Ha Paol a lavaraz : Dirag tribunal Cezar emoun ; aman eo red d’in beza barnet ; n’em euz great gaou e-bed ouz ar Judevien, evel ma c’houzoud ervad. (11) Mar em euz great eun injustis-benag, pe eun torfet-benag hag a vez dign a varo, na refusan ket mervel ; mes mar n’euz netra a wir en traou a damallont d’in, den na hell va livra dezhe ; Ouz Cezar e ran appel. (12) Neuze Festus, goude beza komzet gant he gonseil, a respontaz : Ouz Cezar ec’h euz great appel, da Cezar ez i.\n(13) Eun neubeud deiziou goude, ar roue Agrippa ha Berenis a zeuaz da Cezare, evit saludi Festus. (14) Hag evel ma choumjont eno meur a zevez, Festus a roaz da anaoud d’ar roue affer Paol, en eur lavaret : Felix hen deuz lezet aman\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/289&oldid=125402 »


Impalaeriezh otoman - Wikipedia\n(Adkaset eus Impalaeriezh Otoman)\nAn Impalaeriezh otoman (anvet دولت عليه عثمانيه - Devlet-i Âliye-yi Osmâniyye e turkeg otoman) a oa un impalaeriezh eus ar re vrasañ hag eus ar re c’halloudusañ zo bet en-dro d’ar Mor Kreizdouar. Padet eo eus 1299 da 1922. Anavezet eo bet ivez en Europa evel an Impalaeriezh turk. Pa oa e barr he brud e oa enni tammoù bras eus Azia-Vihanañ, eus ar Balkanoù, eus ar Reter-Nesañ hag eus Norzhafrika. War he lerc’h eo deuet ar Republik Turk, embannet e 1923 gant ar jeneral Mustafa Kemal Atatürk.\nDiorroadur ha diskar an Impalaeriezh otoman, 1300-1923\nAnvioù all he deus bet an impalaeriezh-se, evel Âl-i Osman; Devlet-i Âliye, Devlet-i Ebed-Müddet ("Ar broioù gwarezet mat"), Memâlik-i Mahrûse-i Osmanî, "Ar Rouantelezh otoman hag uhelañ". Renet e oa gant ar Sultan (anv arabek an impalaer).\nEn em ledañ a rae kenkoulz war ar Bed kornôg ha war ar Bed reterat, hag e-pad 6 kantved eo bet kroashent sevenadurioù Eurazia ha lec'h meur a zarempred etre galloudoù Europa hag Azia. Diazezet e oa bet an impalaeriezh otoman gant an Durked otoman deuet da Anatolia war-dro ar bloavezh 1000. Hêred e oa an Durked otoman d'ur skourr eus ar pobloù turkek, an Durked oghouz a oa bet o ren war greiz Azia.\nEr XVIvet hag er XVIIvet kantved e voe e barr he nerzh armerzhel ha milourel, oc’h en em astenn adalek Strizh-mor Jibraltar betek Mor Kaspia hag ar Pleg-mor pers hag arab, hag eus harzoù Aostria da bleg-mor Aden. Aloubet e oa bet ganti darn eus mervent Europa (Ledenez ar Balkanioù) betek kêr Vienna, kêr-benn Impalaeriezh Aostria (bet lakaet seziz warni e 1529 hag e 1683 en-dro), Hanternoz Afrika, betek strizh-mor Jibraltar (hag aod ar Meurvor Atlantel e 1553), hag ar Reter-Nesañ, betek Mor Kaspia.\nWar ziskar ez eas an impalaeriezh goustadik e-pad an XIXvet kantved betek kouezhañ en he foull e derou an XXvet kantved pa oa bet trec'het er Brezel-bed kentañ hag hi kevredet gant ar Galloudoù kreiz. Goude m’en doa pleget ar Sultan dirak an alouberien e oa bet rannet e zouaroù e meur a stad war atiz ar broioù trec'h (Feur-Emglev Sèvres e 1920). Diwar an douaroù-se e oa bet krouet 39 stad nevez en XXvet kantved. Disklêriet e oa bet ar Republik turk (Türkiye Cumhuriyeti) e 1923 hag ar Sultan, e familh hag e goskor a voe skarzhet eus Turkia.\n1.3 Kresk (1453-1566)\n1.4 Astenn ha barr he galloudusted (1453-1566)\n1.5 Emsavadegoù hag emsav\n1.6 Diskar an impalaeriezh\n1.7 Flakadur ar vro hag adreizhadennoù (1699-1827)\n1.8 An diskar hag an nevesaat (1828-1908)\n2 Aozadur ar Stad\n2.1 Tiegezh Osman\n2.2 Harem ar Sultan\n2.3 Skolioù ar palezioù\n2.4 An Divan (Kuzul ar sultan) hag ar gouarnamant\n3.1 Keal ar vroad\n3.5 Kêrioù-penn ar proviñsoù\n3.8 Lez ar Sultan\nWar-dro an Xvet kantved e krogas pobloù turkek kreiz Azia da skeiñ etrezek ar c'hornôg betek en em staliañ e Persia. Ar roue turk Toghrul-Beg a adlakaas Kalif Baghdad war e dron. Dindan an dierniezh seldjoukour e tizhas an Durked Armenia hag Reter Anatolia en XIvet kantved. Eno e krogas an Durked seldjoukour da dagañ Bizantiz a oa aet o galloud war zigreskiñ er mare-se. E 1071 e voe trec'h an Durked seljoukour en Emgann Mantzikert ha ne c'hellas ket mui ar Vizantiz mirout ouzh an Durked da staliañ o riegezh en Anatolia ha diazezañ ar rouantelezh seldjoukour, anvet Sultaniezh ar Roum (rouantelezh Roma, da lâret eo "staliet war douaroù Roma nevez").\nKoulskoude e kollas ar Seldjoukourien tiriadoù arabek e Siria da-heul bount ar Groazidi hag hini an Durked danichmendour ken e voent rediet da glask repu e kreiz Anatolia. E 1101 e kreskas o nerzh ken e voe miret ganto ouzh ar Groazidi da dremen dre Anatolia. Masoud (1116-1155) a stalias e gêrbenn e Konya ha Kilij Arslan II (1155-1191) a oe trec'h war an Durked danichmendour.\nE-pad an XIIvet kantved e c'hounezas an Durked tiriadoù all, hini Trabzon hag hini an Armenianed betek aloubiñ hogoz an holl Anatolia. Eskemmoù armerzhel bras a veze graet gant an Durked pa blavas ar Vongoled warne e 1243 (Emgann Kense Dağ). Dindan ar Vongoled e chomas bruzunet Sultaniezh Roum e meur a briñselezh turk (beylik). Unan anezho, ar beylik renet gant an Otomaned eus ar meuriad Kayı hag eus ar bobl turk oghouz a oa bet aotreet d'en em staliañ e Reter Anatolia dindan gwarez ar Seldjoukourien.\nMehmed II oc'h aloubiñ Kergustentin e 1453\nDont a ra "Otoman" eus anv mab Ertuğrul, Osman Iañ, (arabeg : Ousman, hag osmanlia dalv "hêr da Osman" e turkeg), ar c'hentañ a zisklêrias e oa dizalc'h diouzh ar Vongoled en ur sevel emglevioù gant pobloù kristen. Pa oa ar "veyed" all o vrezeliñ etrezo e talc'has da ledanaat e diriad hag e aloubas an takadoù nes da Gergustentin ken e c'hellas staliañ e gêrbenn e Bursa. Ken kalonek e oa Osman Iañ ken ez eus bet deuet betek hon amzer ar bomm-lavar turk : "ra vo eñ kenkoulz hag Osman". Ur gontadenn a zo bet savet, "Huñvre Osman", ma rakwel hemañ an impalaeriezh da zont.\nDindan e ren e voe staliet reolennoù pennañ ar gouarnamant otoman ha ne vo ket kemmet an darn vuiañ anezhe e-pad kantvedoù. Perzh pennañ ar sistem gouarnamant-se a zo bet mirout ar galloud roueel pell a-walc'h diouzh ar galloud milourel, un dra ne veze ket gwelet er broioù all. Staliet eo bet ivez ar "Millet", ar sistem emrenerezh evit ar minorelezhioù hag an dud o doa ur relijion all estroc'h evit an islam.\nE-korf ar c'hantved goude marv Osman Iañ e c'hounezas ar gouarnamant otoman tiriadoù war ribl ar Mor Egaios hag er Balkanoù. Goude bezañ bet trec'het e Plocnik e voe trec'h an Durked war ar Serbed e Kosovo-Polie ("Kompezenn ar mouilc'hi"), e 1389. Daoust ma ne blegas ket ar Serbed diouzhtu, e c'hellas an Otomaned koulskoude kregiñ gant aloubadenn mervent Europa. Chom a ree dizalc'h Kergustentin hag e klaskas an Durked he c'hemer. D'an 29 a viz Mae 1453 e kemerjont ar Geoded veur dindan ren ar Sultan Mehmet II en doa adreizhet e riez a-raok kas da-benn seziz Kergustentin dre sevel kastellioù-kreñv bras-meurbet war glannoù ar Bosfor.\nKouezhañ a reas Impalaeriezh roman ar Reter ha Kergustentin a zeuas da vezañ kêrbenn an impalaeriezh otoman (Istanbul hiziv).\nImpalaeriezh otoman, 1299–1683\nEus 1453 betek 1566 e c'heller komz eus "oad aour" an impalaeriezh otoman hag er maread da-heul e c'heller komz eus sac'hadur an diorroadur politikel ha milourel.\nDa-heul aloubadeg lodennoù zo eus Europa ha Norzhafrika e kreskas an impalaeriezh goude 1453, dindan renerezh sultaned speredek hag efedus, en o zouez Suleiman Veurdezus, an hini illurañ. Gant efedusted ha kensentidigezh e c'hounezas an arme otoman tiriadoù nevez hag dre nerzh ar morlu e teuas an impalaeriezh da vezañ ur galloud kenwerzhel bras-kenañ pa gontrole an Otomaned an hentoù kenwerzh pennañ etre Europa hag Azia.\nPa varvas Suleiman Veurdezus e 1566 e krogas an impalaeriezh da goll lodennoù bihan eus e aloubadennoù. Digoret e oa bet hentoù kenwerzh nevez evit ar spisoù a dremene hebiou d'ar Bed nevez betek an Indez ken e savas kevezerezh ouzh an Otomaned. Ouzhpenn-se e wanaas efedusted ar melestradurezh hag al lu dindan ren sultaned dinerzh. Koulskoude e chomas kreñv a-walch ar galloud otoman betek e c'hwitadenn en Emgann Vienna, e 1529, ar wech kentañ ma oa bet trec'het war zouar Europa.\nAstenn ha barr he galloudusted (1453-1566)Aozañ\nDindan ar sultan Selim II (1512-1520), hêr Mec'hmet II, alouber Kergustentin, e oe aloubet kalon broioù an Arabed ha mervent Europa hag e oe lakaet un harz d'ar Bersed renet gant Ismail Iañ, diazezer tierniezh ar Safiourien, en emgann Chaldiran. Aloubet e oa ivez Egipt ha ar morlu otoman a renas war ar Mor Ru. E 1521, an heuliad, Suleiman a aloubas Serbia ha he c'hêrbenn Belgrad hag Hungaria ivez pa oa trec'h e 1526 goude Emgann Mohacs. E 1529 e lakaas ar seziz dirak Vienna, met ne c'hellas ket e arme gouzañv ar goañv hag e voe ret dezhañ kilañ. E 1535 e kemeras Baghdad diwar-goust ar Bersed hag a aloubas Mezopotamia ken e c'hellas kaout un digor war ar Pleg-mor arabat-ha-persat.\nAr galloud milourel pennañ war vor e teuas da vezañ ar morlu otoman dindan renoù Selim II ha Suleiman Veurdezus pa oa dindan urzhioù amiraled veur evel Barv Ruz pe Varvarossa, C'heir ed Din Pacha e anv ofisiel. Aloubet e oa Tuniz (1518) hag Aljeria. Pa oa Skarzhet Yuzevien ha Muzulmaned Bro-Spagn dindan pouez ar Goulennataerezh Santel ez ejont da chom war zouaroù an impalaeriezh, dreist-holl e Tessaloniki, e Kiprenez hag e Kergustentin.\nA-drugarez d'un emglev gant Frañsez Iañ, roue Bro-C'hall, e kemeras Barv Ruz Nisa diwar-goust an Impalaeriezh Santel hag e lakaas e flodad e goudor porzh Toulon e 1543. A-drugarez d'an emglev e c'halle roue Bro-C'hall ober kenwerzh gant an Durked gant telloù izel ha klask a rae gwanaat aotrouniezh Charlez V Aostria war Europa. Dre bolontez Bro-C'hall, Bro-Saoz hag an Izelvroioù e veze lakaet an impalaeriezh otoman da aktour politikel bras ar c'hevandir.\nE-korf ar XVIvet kantved e kejas mestroniezh ar morlu otoman war ar Mor Kreizdouarel hag ar Pleg-mor arabat-ha-persat gant an dae a save diwar gresk ar galloudoù nevez war ar morioù, hini Portugal da gentañ. Evit ober tro an douaroù turk e klaskas ar galloudoù europat kavout hentoù nevez, hini ar seiz (e kreiz Azia) pe hini ar spisoù (o tont eus Meurvor Indez) a veze kontrolet gant ar Sultan.\nKoll a reas an impalaeriezh e nerzhioù pa oa rediet ober ar brezel war div dalbenn en Europa hag e Persia ha tamm ha tamm ne c'hellas mui mirout ouzh kenwerzherien Europa d'ober tro Afrika ha da sachañ pinvidigezhioù Azia dre ar verdeerezh.\nEmsavadegoù hag emsavAozañ\nEil seiz hag emgann Vienna e 1683\nOuzhpenn o strivoù evit kavout hentoù kenwerzh hag a dremene hebiou d'an tiriad otoman e veze broudet ar galloudoù europat war atiz ar Stadoù morel italiat, (Venezia e penn anezho) da lakaat galloud an impalaeriezh da zigreskiñ pa voent trec'h warnañ en emgann war vor Lepanto, e 1571. Ne c'hellas ket Suleyman I kemer Enez Valta e 1535 kennebeut.\nAdalek fin ar XVIvet kantved ne c'hounezas ket mui an Durked otoman tiriadoù nevez hag ez eas war wanaat o levezon en Europa. An harz gant tiriadoù an Hasbourged a chomas en e lec'h daoust d'un nebeud emgannoù evit kemer un nebeud kreñvlec'hioù. Ne c'helle ket mui al lu otoman astenn e linennoù pourvezerezh pa veze ret dezhañ bezañ prest d'ober brezel war div dalbenn, hini Aostria hag hini Persia.\nDre forzh bezañ re virour e chomas a-dreñv d'al luioù all e-keñver modernaat an armadurioù tra ma kolle marc'hegiezh ar Sipahi hec'h efedusted. Izeloc'h e teuas da vezañ live an tutañ soudarded pa greske korf ar "Yeni Djeri" (Bagad nevez), hemañ eus ar barrekañ, met techet d'en em sevel alies ha da zibab ar sultan nevez e-doug ar XVIIvet kantved.\nPa oa bet degaset kementadoù bras a vetaloù prizius eus ar Bed Nevez (arc'hant, dreist-holl) gant ar Spagnoled e oa bet didalvoudekaet ar moneiz otoman hag e tiwanas ur monc'hwez gorrek ha diehan. Diwar ar c'hudennoù armerzhel-se e anadas emzalc'hioù er-maez al lezenn, emsavadegoù en Anatolia ha taolioù-stad renet gant ar "Yeni djeri" e-korf ar XVIIvet kantved.\nKoulskoude e kas ar riez otoman an nerzh evit lakaat he frammoù politikel ha milourel da azazaat. Ar sultan brezelour, Murat IV, a adkemeras Yerevan (1635) ha Baghdad (1639) diwar-goust ar Bersed. Hemañ, avat, eo ar sultan diwezhañ a zo bet e penn e lu.\nKoll a reas e warlec'hidi o c'hontroll war ar gouarnamant hag al lu hag ez eas ar galloud gwirion da liveoù all eus ar framm politikel evel tud an Harem pe, e-pad ur pennad, ar Vizir. Penn ar gouarnamant a yeas da Mehmet Köprülü, ur c'hilstourmer anezhañ ha d'e vab, bervet e benn un tamm hag e c'hellas an impalaeriezh, daoust da bouez divent ar vurokratiezh, tapout tiriadoù nevez e Kreta, Su Ukraina ha Podolia.\nDiwar drec'h an Aostrianed hag ar Boloniaiz en Emgann Vienna (1683) e voe gwanaet galloud ar Sultan ken e oa ret dezhañ sinañ Feur-emglev Karlowitz e 1699. Lezel a rae d'an Impalaeriezh Santel: Treuzsilvania, Morea (Su Bro-C'hres) ha da Bolonia e leze Podolia. Digempouezet e voe an impalaeriezh otoman pa oa rediet anavezout an Impalaeriezh santel evel ur gostezenn wir.\nDiskar an impalaeriezhAozañ\nE daou amzervezh e vezer boas da zeskrivañ ar mare ma'z eas an impalaeriezh war-ziribin : mare ar sac'hadur (1699-1827) pa oa kollet darn eus tiriadoù ar C'hornôg adkemeret gant Aostria, ha pa chomas start a-walc'h koulskoude e roll politikel en Europa ha mare an diskar (1827-1908) pa gollas ar Sultan tiriadoù war pep harz ha pa gouezhas ar gouarnamant kreiz dindan dorn pennoù ar proviñsoù.\nFlakadur ar vro hag adreizhadennoù (1699-1827)Aozañ\nE-pad ar prantad flakadur e tapas Aostria diframmañ kalz eus he ziriadoù er Balkanioù digant an impalaeriezh ha Rusia a gemeras lodennoù eus he ziriad ivez. Lodennoù eus an impalaeriezh a oa pell diouzh kalon ar Stad a zeuas da vezañ dizalc'h a anv hag a gouezhas dindan levezon Bro-C'hall (Aljeria) ha Breizh-Veur (Egipt). En XVIIIvet kantved, ar galloud kreizennet a oa betek neuze a oa gwanaet hag ar proviñsoù a oa renet gant o gouarnourien gant a bep seurt liveoù emrenerezh.\nAr prantad flakadur hir eus an impalaeriezh zo gwelet gant an istorourien evel ur maread adreizhadennoù c'hwitet. E lodenn ziwezhañ ar prantad-se e oa adreizhadennoù war dachenn an deskadurezh hag an deknologiezh, en o mesk diazezidigezh ensavadurioù deskadurezh uhel nevez evel Skol-Veur teknik Istanbul. Brud vras he doa ar skiantoù hag an deknologiezh ottoman e-doug ar grennamzer, da-heul ar c'henlakadur kaset da benn gant ar ouizieien ottoman eus an oberennoù klasel gant ar brederouriezh islamek hag ar matematik, hag a-drugarez da anaoudegezh dizoloadennoù sinaat evel ar poultr pe ar nadoz-vor tredanwarellek. E-doug ar prantad nevez avat e oa deuet an aergelc'h ar Stad da vezañ kilstourmer ha mirour. gwild ar skriverien a embannas e oa ar moullerezh un "ijinadenn eus an diaoul", ha kiriek e oant bet eus un dale 43 vloaz etre e ijinadenn gant Johannes Gutenberg en Europa e 1450 hag e implij er gevredigezh ottoman a-drugarez d'ar voullerezh diazezet e Kergustentin gant ur yuzev a orin eus Bro-Spagn e 1493. Kalz Yuzevien o doa divroet en impalaeriezh goude bezañ achapet kuit a-dre krabanoù ar goulennataerezh santel goude 1492.\nMarevezh an tulipez (pe Lâle Devri e turkeg), a oa badezet evel-henn abalamour da garantez ar sultan Ahmet III evit ar bokedoù-se, a vez graet eus ren ar sultan-se. Etre 1718 ha 1730 e renas ar peoc'h er vro goude trec'h an Otomaned war Rusia e brezel 1712 hag ar feur-emglev sinet e Passarowitz .\nKregiñ reas an impalaeriezh da greñvaat mogeriadurioù ar c'hêrioù tost d'ar balkanioù a-benn bezañ difennet gwelloc'h a-enep ar Stadoù european. Adreizhadennoù all a oa lakaet e plas. En diabarzh e voe izelaet an tailhoù, ha strivet e oa da wellat brud ar melestradurezh a oa adkempennet. Harpet e oa an embregerezhioù hag ar postañ arc'hant prevez.\nKregiñ a reas ar strivoù da adreizhañ an arme ottoman gant ar Sultan Selim III (1789-1807) a reas ar c'hentañ strivoù bras a-benn modernaat al lu otoman hervez pennaennoù an armeoù europat, met diharpet e oa ar strivoù-se gant ar c'hostezennoù kilstourmer, hini an oulemaed evit lod ha dreist-holl hini ar "Yeni Djeri" ivez (ar janisared), a zifenne groñs o dreistgwirioù hag a enebe start ouzh ar c'hemmoù. Strivoù Selim a goustas dezhañ e dron hag e vuhez met digollet e voe en un doare mantrus ha gwadek gant e hêr, Mac'hmoud II, a lazherias korf ar janisared e 1826.\nAn diskar hag an nevesaat (1828-1908)Aozañ\nKlask a reas ar sultan Mahmut II mirout ouzh an impalaeriezh a vont war ziskar oc'h embann firman (gourc'hemenn) an Tanzimat (tanzimat = adkempenn) e 1839. Urzhiañ a reas ma vo kemmet an dilhad hag an lifreoù. Adframmet e oa ar melestradurezh ha renad perc'henniezh an douaroù. Broudet e oa an Durked d'ober evel ma rae Europiz e-keñver ar savouriezh hag an teknikoù.\nDibosubl e oe evit ar galloud turk chom a-blom gant ar riezoù all pa kreske muioc'h-muiañ o galloudoù koulskoude. E mare an Tanzimat e oe arnevezet ar bankoù, savet ul lu modernoc'h gant an tenn soudarded hollek ha kemmet ar c'horfou-micher da embregerezhioù.\nDiasterioù armerzhel a chome pa ne c'helle ket mui an Durked bezañ dizleet diouzh ar bankoù europat ha dre-se ne c'hellent ket mui herzel ouzh gwask o enebourien. Prestet e oe Kiprenez da Vreizh-Veur e 1878 evit kaout grasoù ar Saozon e Kendalc'h Berlin p'o doa bet trec'het an Otomaned gant Rusia er bloaz a-raok.\nUr politikerezh emglevioù graet tro-ha-tro gant ar riezoù all e oe rediet ar sultan sevel diouzh an amzer. E-giz-se e asantas an Durked en em unaniñ gant Bro-C'hall, Breizh-Veur hag an Izelvroioù evit brezeliñ ouzh Rusia e-pad Brezel Krimea (1854-1855).\nEn [[XIXvet kantved]] e teuas war wel luskad ar vroadelouriezh hag e tizhas tiriadoù europat an impalaeriezh er Balkanoù hag ar bet-priñselezhioù tro-dro d'an Danav. Gwasket e oa ar riez turk etre an dezev aloubiñ o doa e amezeien hag goulennoù broadel an diabarzh hag e veze soutenet an eil gant ar re gentañ peurvuiañ. Evit ar sujidi turk otoman e veze diaes kompren eus ar pezh a oa kiriek politikerezh ar galloud kreiz : ma ne yae ket mat en-dro ar vro, daoust hag eñ e teue eus an diabarzh pe eus an diavaez?\nE 1875 ec'h embannas Serbia, Montenegro, Bosnia, Bulgaria, Valakia ha Moldova o dizalc'htedoù. Pa yeas Rusia da vrezel evit o difenn e oe trec'het al lu otoman hag e chomas dizalc'h Serbia, Roumania ha Montenegro diwar ar feurioù-emglev sinet e San Stefano hag e Berlin e 1878.\nDigoridigezh an dael otoman kentañ, 1876\nE 1876 e krogas Marevezh ar Bonreizh kentañ (Birinci Meşrûtiyet Devri e turkeg), met ne badas ket ar gournamant bonreizhel. Un taol-stad a oe graet e 1876 dindan levezon luskad an adkempennerien a veze graet an Otomaned yaouank eus outo. Rediet e voe Abdülaziz da lezel e dron d'e vreur Murat V, met hemañ, ur pennfoll anezhañ, ne renas nemet 3 miz.\nUl lusk a oa bet roet d'an otomanouriez, ideologiezh an Otomaned yaouank hag ne c'hellas ket ar sultan nevez, Abdülhamit II, nac'hañ ma vo staliet un unpenniezh bonreizhel. Embannet e vo ar bonreizh (Kanûn-ı Esâsî e turkeg), met ne badas ket ar pleustr muioc'h eget daou vloaz. Lesanvet e veze "Den klañv Europa" an impalaeriezh, met ne davee ket an dra d'ar stad armerzhel a veze gwelloc'h-gwellañ, met d'an distok sevenadurel ha frammadurel a chome.\nManifestadeg e karter Sultanahmet e Istanbul, 1908\nE 1908, emsavadegoù er Balkanoù a lakaas galloud ar sultan Abdulhamid II da wanaat ken e tleas adlakaat e pleustr bonreizh 1876 dindan gwask ul luskad politikel nevez ha ledan, an Durked yaouank (Jön Türkler e turkeg), ken ez eus bet un Eil Marevezh bonreizhel ('Ikiinci Meşrûtiyet Devri e turkeg). Renet e oe aferioù ar riez gant Kengor Unaniezh hag Araokadur ( İttihâd ve Terakkî Cemiyeti e turkeg).\nE 1912 e tarzhas Brezelioù ar Balkanoù p'en doa aloubet Libia al lu italiat e 1911. E Mae 1912 e stalias ar riezoù dizalc'h nevez, Serbia, ha Bulgaria feurioù-emglev gant Bro-C'hres evit lakaat an arigrap war Albania, Makedonia ha Trakia.\nBrezel kentañ ar Balkanoù a darzhas diwar ar feur-emglev etre Serbia ha Bulgaria a glaske rannañ Makedonia etrezo. Koll a reas tiriadoù zo an impalaeriezh, met e teuas sachoù-blev etre ar riezoù unanet ken e adtapas anezho e-pad Eil Vrezel ar Balkanoù.\nMont a reas da vrezeliñ ouzh Serbia ar gouarnamant otoman pa oa bet dismegañset ganti.\nNe veze ket an impalaeriezh otoman ezel "Unaniezh an Triad", met dre ma oa daeet gant Serbia goude Gwalldaol Sarajevo ez eas da vrezeliñ ouzh Rusia, diwaller Serbia hag e kemeras perzh er Brezel-bed kentañ. E derou ar brezel eo bet gouest bezañ trec'h war ar Rusianed, ar Vreizhveuriz ha ar C'hallaoued, al lu renet gant pennoù turk nevez hag ofiserien alaman en Dardanelloù (strizh-mor Çanakkale) hag e Kut, met ne c'helljod ket lakaat un harp d'ar Rusianed er C'haokaz ha diskaret an nerzh rusian goude Dispac'h 27 a viz Here 1917 ez eas da goll koulskoude ar veli durk e Mezopotamia hag Arabia diwar atiz an Emsavadeg arab skoazellet gant al lu breizhveuriat (Baghdad aloubet gantañ e 1917). Pa oe gouest an Durked aloubiñ Azerbaidjan e tlejod kannañ ouzh harzherezh an Armenianed o chom e Proviñs Van o doa krouet ur gouarnamant e miz Mae 1915. Rebechiñ a reas d'an Armenianed ar gouarnamant turk bezañ liammet gant an enebour rusian a aloube er mare-se reter Armenia. Bezen Armenia ha strolladoù soudarded armenian a-youl-vat a gemeras an armoù betek ma vo savet e dibenn 1917 Republik demokratel Armenia gouarnet gant Kevre dispac'hel Armenia.\nD'ar 24 a viz Ebrel e embannas, ministr an Aferioù diabarzh, Talat Pacha, ma vo harzet pep ezel eus Kevre dispac'hel Armenia ha kaset o familhoù pelloc'h er Su, da lavaret eo e Siria. Jedet eo bet gant darnvuiañ an istorourien eo bet lazhet pe lakaet da vervel war-dro 1 milion hanter Armenianed e-korf ar brezel, nannsoudarded peurvuiañ. Termenet e vez gant meur a skolveuriad evel ur gouennlazhadeg hag an hini kentañ er XXvet kantved. Koulkskoude eo bet nac'het gant pep a gouarnamant ez eus bet ur gouennlazhadeg. Pouezañ a reont war ar perzh m'o dije kemeret e lazhadegoù Armenianed aozadurioù turk dilezenn pe ar Gurded. Ouzhpenn-se e vije marvet lod an Armenianed forbannet pa oa izel o stad diwar ar brezel ha e vije marvet miliadoù ha miliadoù muzulmaned e dirollerezh an emgannoù diabarzh.\nGoude arsav-brezel Mudros hag feur-emglev Sèvres e tivizas kevredidi drec'hour Emglev an Triad ma vo lodennet an impalaeriezh otoman ken ne vije ket mui ur galloud turk. Bro-C'hres a veze da resev aod ar Mor Egaios, Italia aod ar Su war ar Mor Kreizdouarel, Breizh-Veur ha Bro-C'hall ur c'hefridi evit merañ an tiriadoù arabek hag e veze da staliañ un Armenia hag ur C'hurdistan bras awalc'h pa vije bet an daou strizh-mor hag Istanbul dindan ur veli vroadel.\nE 1923, Feur-emglev Lausanne a gadarnaas kefridioù Breizh-Veur ha Bro-C'hall, met e oe nullet raktres lodenniñ Anatolia abalamour da vrezel Dizalc'hidigezh Turkia.\nDiwar garventez an divizoù a-enep ar galloud turk e savas Luskad Broadel Turkia renet gant Mustafa Kemal Atatürk evit lakaat an Durked da skarzhañ ar Gevredidi. D'an 23 a viz Ebrel 1920, Ensavadur Luskad Broadel Turkia a vodas e Ankara evit sevel Bodadeg Broadel Bras (Büyük Millet Meclisi). Al lu nevez, Lu ar Bobl, a skarzhas an nerzhioù breizhveuriat, gall hag italiat kuit. Adkemer kontroll a reas ar strizhoù-mor an Durked ha pa 'z aloubjod Kergustentin e tisklêrjod ne oa ket mui a impalaerezh d'an 1 a viz Du 1922.\nDre Feur-Emglev Lausanne (29 a viz Here 1923) eo bet krouet Republik Turkia ez-ofisiel. Forbannet ha kaset en harlu e oe bet ar sultan diwezhañ, Mehmet VI Vahdettin (1918-1922) gant e familh hag e goskor nesañ. D'an 3 a viz Meurz 1924 e oe disklêriet ne oa ket mui a galifiezh (pennaen ar c'halif o ren ar feizidi muzulman). Hanter-kant bloaz goude e asantas Bodadeg Broadel bras Turkia ma vo roet keodedouriezh Turkia da Ertuğrul Osman V, diskennad ar sultan Mehmet V.\nAozadur ar StadAozañ\nPa vez dave d'ar stad otoman e veze kaoz eus an "Nor gaerrañ" (Bâb-ı Âlî e turkeg hag arabeg). Houmañ a zo unan eus palez Topkapı, an hini nemeti a veze digoret d'an estrenien, ar gannadourien estren en o zouezh.\nBarregezhioù an holl a veze implijet gant melestradur ar riez otoman.\nE kemm gant meur a riez e oa laouen an impalaeriezh otoman implijout er melestradurezh ar Gresianed (hag ar gristenien all), ar Yuzevien koulz hag ar Vuzulmaned. Pa kreskas buan-tre gorre an tiriadoù e oe ezhomm bras eus barregezhioù Gresianed ar Fanar (karter e kreiz Kergustentin), an Armenianed, ar Serbed, ar Vosnied hag an Hungariz ha meur a bobl all. Gwelet e vez sklaer dre ma oa ar gresianeg, yezh an diplomatiezh e derou an impalaeriezh.\nKlasket e veze da gentañ kontrolliñ ar belegoù hag ar gloer evel e rae an impalaerien vizantat. Miret eo bet an dalc'helezh turk levezonet gant amzer ar c'hantreal. Gant hengounioù degaset eus Iran e veze staliet pennaennoù ar Justis. Da skouere veze al lezioù-barn kadoriet gant ur kadi gopret gant melestradurezh ar Sultan war eeun. Dre vras, un meskaj hengounioù ha pleustroù, niverus o orinoù, a veze implijet er melestradur otoman.\nEn derou, ne glaskas ket an Otomaned korvoiñ hervez ur program pinvidigezhioù armerzhel an impalaeriezh pa vezent kentoc'h melestrerien. Reolet e veze ar prizioù hag ar pourveziñ evit ma chom stabil ar gevredigezh ha sammad an tailhoù ouzhpenn. Biskoazh n'eo bet klasket kreskiñ ar produadur d'al live uhellañ hag e veze ar c'henwerzh e dornioù an nann-muzulmaned evit an darnvuiañ. Pal ar riez ne oa ket armerzhel, met relijiel, da lavaret eo difenn ha ledanaat douaroù ar Vuzulmaned en ur c'hlask kaout harzoù e peoc'h. War an holl e veze roet ar priz uhelañ da reizhded ar relijion Sunni ha da bri an dinastiez.\nNe oa nemet ur rener en impalaeriezh, ar Sultan, anvet ar Padichah (Aotrou ar roueed) ha pa ne vez ket an holl traou en e dorn. Arouez ha enkorfadur ar gouarnamant e oa.\nUr bennaen e oa evit dibab ar sultaned : e tlefe unan eus mibien ar Sultan aet d'an Anaon bezañ e warlec'hiad. Mibien ar sultanez a veze war ar renk kentañ ha e veze roet un deskadurezh a-zoare d'ar mab, en doa diskouzet e varregezhioù diwar goust ar re nebeut donezonet.\nKoulskoude eo bet c'hoarvezet unneg gwech m'eo bet didronet ar Sultan, met kreñv eo chomet an tierniezh e-doug an hir a prantad m'eo bet o ren (9 kantved) pa n'eus ket bet nemet daou daol-arnod evit he diwriziennañ.\nHarem ar SultanAozañ\nUnan eus ar galloudoù ma rene lodenn aferioù an impalaeriezh eo bet an Harem Impalaeriel Otoman, da lavaret eo gwragez ha lesgrwagez ar sultan hag ar re a rae war-dro. Penn an harem e oa ar sultanez "Valide", anvet ivez Baş Kadın (Penn Itron), mamm ar sultan o ren. Ur renk uhel a oa dezhañ e lez an impalaeriezh ha meur a wech e reas perzh gant politikerezh kreiz ar riez unan anezho Er XVIvet hag er XVIIvet kantved e c'hounezas mammoù ar sultaned ur c'hontroll ledan war an aferioù ken e vez anvet ar prantad "Sultanad ar vaouezed" (Kadınlar Saltanatı).\nUn aozadur dibar e oa d'an Harem hag reolennoù diabarzh resis. Dindan ar sultanez Valide e oa ar sultanez Haseki, houmañ mamm da vab henañ ar Sultan pa oa hemañ ar warlec'hiad gwirheñvel. Ar peder wreg ofisiel all, anvet Haseki Kadın, a zeue goude. An eiz lezgwreg ofisiel (ikbâls pe hâs odalık) en doa ar renk izelloc'h gant al lezgwragez all (gözde).\nGoude-se e teue lezgwragez pennoù bras al lez hag an deskardezed, ar merc'hed yaouank prest da vezañ dimezet en o zouezh.\nSkolioù ar palezioùAozañ\nE skolioù ar palezioù e veze stummet paotred yaouank kristen (Devşirme) kemeret evel un truaj er broioù kristen aloubet. Tri balez a oa gant ur skol enno, hini Edirne (bet kêr-benn a-raok 1453), hini Galata ("Galatasaray(ı)") e Kergustentin ha hini Ibrahim Pacha e Kergustentin ivez.\nGoude seizh bloaz o studiañ e veze prest ar baotred bezañ sekretourien pennoù bras pe ofiserien er marc'hegezh pe e lu ar Yeni Ceri. Ar re wellañ a veze roet renkoù uhel e melestradurezh ar riez e Palez Topkapi (Topkapısarayı).\nAn Divan (Kuzul ar sultan) hag ar gouarnamantAozañ\nGouarnet e oa an impalaeriezh gant kuzul ar sultan, an Divan, hag e veze anvet ar gouarnamant evel-se. Aze e veze kemeret disentezioù pouezusañ (firmân-ioù) dindan dreistelezh ar Sultan. En Divan e veze daeloù war kondu an impalaeriezh hep ma oa ezvezant ar Sultan. Kaset eo keloù war alioù an Divan d'ar Sultan gant ar Pennvizir ha hennez ne oa ket rediet heuliañ alioù e guzulierien. Tri vizir a zo bet ezel ar Divan eus ar [[XIVvet kantved]] betek ar [[XVIIvet kantved]] ha goude-se unneg, met pevar, ar re-se Vizired ar Volz-to, a oa ar re bennañ asamblez gant ar Penn Vizir.\nE derou ar riez otoman, pa ne oa nemet ur "beylik" en em vode en Divan tud koshañ ar meuriad, met tamm ha tamm e teuas pennoù bras politikel, relijiel ha milourel hag e vez graet eus ar guzulierien ar vizired. Goude 1320 e oa anvet ur Penn Vizir (pe "Sadrazam") karget seveniñ atebegezhioù ar Sultan e gwezhioù zo. Pa veze lavaret eus an "Nor dispar-kenañ" e veze kaoz eus dor palez ar Penn Vizir evit daveiñ d'ar gouarnamant en e bezh. Kannadourien ar broioù estren a veze degemeret er palez-se gant ar sultan.\nC'hoarvezet eo bet m'eo bet aotrouniezh ar Penn Vizir ingal da hini ar sultan ha gwezhigoù zo kreñvoc'h.\nGoude Dispac'h an Durked yaouank e 1908 ez eas an impalaeriezh otoman da vezañ un unpenniezh bonreizhel ha ne oa ket mui un organ-erounit. En Dael e veze dileuridi ar proviñsoù.\nPa oa an impalaeriezh e barr ar galloudegezh a oa 29 proviñs ennañ, mui div priñselezh truajer, Moldova, Treuzsilvania ha Valakia.\nMirout a unaniezh e-keñver ar galloud ha pa veze pobloù ken disheñvel dindan e veli a zo bet unan eus an taolioù-kaer graet gant an impalaer otoman. Dre e nerzh milourel evit abafiñ ha kontroll strizh an tiriadoù nevez aloubet eo bet kaset da benn ar c'hendelc'her.\nHervez pennaennoù an islam e-keñver gwarez an dud o doa ur relijion pe kristen pe yuzev e veze lezet lezet pobloù al Levr ((Ahl al-Kitâb) er C'horan) aozañ o buhez e peoc'h gant m'o doa paet o zailhoù ha asantet da renk kentañ roet d'ar vuzulmaned, ar re-se ar bihanniver.\nKen abret eget ren Mehmet II eo bet roet gwirioù a-bouez d'ar Gresianed hag e klaskas an Otomaned sachañ ar Yuzevien ma teuint da chom war o ziriadoù.\nKeal ar vroadAozañ\nPep a gumuniezh relijiel en doa droad sevel e "millet" dezhi hag e c'helle mirout he hengounioù, he stuzegezhioù,h e yezhoù dindan gwaez hollek ar sultan. Pennoù ar "milletoù" a oa pennoù relijiel o doa ur roll politikel ivez ken e vezent prest da virout o galloudoù ha servijout an impalaeriezh evit-se. E-pad kantvedoù e chomas kreñv an impalaeriezh dre m'en doa diskouezet e oa prest da gouzañviñ an diforc'hioù broadel. Met, pa teuas ar vroadelouriezh da greskiñ, ne c'hellas ket sevel un harz outi hag ez eas da get ha p'en deus esaet en azazaat dre an unpenniezh bonnreizhel e dibenn an XIXvet kantved hag e penn an XXvet kantved.\nKoll a reas buan perzhioù an Durked seldjoukour an d-tierniezh hag ar re-se a oe beuzet dre an euredoù gant pobloù all, met ur skouer istorel a-bouez eo p'en deus an Durked kantreer kavet ur sistem kevredigezhel a deuze energiezhioù an holl bobloù evit mad an impalaeriezh.\nN'o doa ket an Durked kantreer sklaved pa oent e kreiz Azia. Hervez ar charia, lezenn relijiel ar Vuzulmaned, ne oa ket aotreet lakaat un den e sklavelezh pa oa heñvel an holl dud : un ene zo bet roet da bep den gant Allah - Koran 49 - 3). Ne asante ket an Otomaned d'ar sklavelezh, met lezet o deus ar pobloù o doa sklaved mirout anezho. Pa en em dro sklav pe sklav ouzh an islam e vez dishualet. Pa veze lavaret d'ur muzulman e oa ur mestr sklaved e c'helle bezañ fuloret.\nEvit gwir e oa implijet ar sklaved e-barzh ar savadurioù hag e veze kemeret da geñver kerc'hadennoù en tu all d'an harzoù. Darn vuiañ ar sklaved a veze implijet ever galeourien o roeñvat war ar galeoù o deus degaset ar spont war riblennoù broioù kristen er Mor Kreizdouarel er XVIvet hag er XVIIvet kantved.\nPa oa sklaved er C'haokaz, sklaved o labourat er maezioù a veze kaset gant ar Girkasianed pa oa deuet tre an impalaeriezh goude 1864 e Roumania hag e Roumelia (Norzh Bro-C'hres). Pa savas bec'h etre ar Girkasianed hag an aotrouniezh otoman, hemañ a yeas da reiñ skoazell d'ar sklaved.\nPark e Istanbul\nPa oa liesseurt an dud a veve dindan beli an otomaned eo diaes termeniñ ur sevenadur otoman. Marteze e c'heller komz eus ur sevenadur turk-hag-otoman, ur sevenadur gresian-hag-otoman, ur sevenadur armenian-hag-otoman ha meur a re all, met ur seurt teuzadur a oa bet gant ar pennoù bras ha pa veze orinoù broadel ha relijiel liesseurt-tre dezho. An etredimez a zo bet o c'hoari ivez.\nPa dremenas an Durked oghouz a-dreuz Persia e voent levezonet gant meur a berzh eus ar sevenadur iranat. Goude kemeridigezh Kergustentin ez eas e-barzh buhez an impalaeriezh meur stuzegezh gresian da gentañ hag europat da-c'houde, keit ha m'en em ledane ar galloud otoman e kreiz Europa.\nDre vras e veze liessevenadurel savboent an Otomaned hag e c'heller soñjal eo bet ar perzh dibar-mañ a lakaas anezhañ da dreistvevañ e-touez broioù ar Grennamzer ne vezent evit gouzañviñ re a soñjoù disheñvel. Eus an amzer ma veze an Durked o kantreal eo deuet o spered tolerañs.\nDiouzh ar spered-se eo bet savet ar sistem lezennel gant lezioù-barn evit pep kumuniezh hag ar gouarnerien kazi emren ivez.\nplan Hamam Bey e Thessaloniki, 1444\nSavouriezh an Otomaned a zo bet levezoned gant savouriezh an Seldjoukourien, savouriezh ar Bersed, savouriezh ar Vizantiz savouriezh ar Gresianed ha savouriezh islamek, met e tapas perzhioù dezhi-he-unan. E-pad an amzervezh 1300-1453, ur c'hlask war mennozhioù nevez a zo bet hag ne c'hoarvezas an tarzh nemet pa yeas an impalaeriezh ga greskiñ ha da bindivikaat. Etre 1453 ha 1600 e tiorroas an arz otoman en e stumm klasel, met e kollas an awen-se e-pas Oad an Tulbennoù (1699-1827) pa levezon ar stiloù kinkladur troidellus europat (barocco, rococo), a dizhas an impalaeriezh asamblez gant meur a stil all.\nDisemglevioù zo bet evit renkañ an arz turk en e blas en arz islamek. Hemañ n'eo ket diwanet eus netra pa zo bet e broioù m'eo bet diorroet arzoù koshoc'h e Siria ar Gristenien gozh ha Persia ar Sasanourien. Gant meskaj elfennoù arab, persat ha turk eo bet krouet ar pezh a zo anvet an arz islamek ha n'eus ket moian dispartiañ an Durked eus krouidigezh an arz-se p'o deus savet pe renet an holl riezoù m'eo bet o tiorreiñ enno.\nEr c'hontrol eo bet levezonoù deuet a-bell, evel hini ar Voudaegezh war vez Ismael ar Samanour e Boukhara hag dreist-holl hini an arz sasanour pa save temploù evit azeuliñ an tan. Evit gwir, ar volz-toenn ha meur a elfenn savouriezh a zeu eus ar Sasanourien.\nStrivoù bras a zo bet graet evit reiñ ur stumm savouriezhel ha kinkladurioù eus ar c'hoantañ d'ar moskeennnoù pa vezent-int kreiz ar vuhez lec'hel. Kavet e vez savadurioù eus ar priziusañ e-touezh ar merdersaed, an ospitalioù, an hamammoù hag ar bezioù.\nEstreged brasañ kêrioù Turkia evel Edirne hag Istanbul ez eus skouerioù kaer-tre ar savouriezh otoman e Aljeria, Egipt, Tunizia, broioù ar Balkanoù ha Hungaria e-lec'h m'eo bet savet moskeennoù, pontoù, feunteunioù ha skolioù e-leizh.\nKêrioù-penn ar proviñsoùAozañ\nKêrioù-penn ar proviñsoù, kreizennoù ar galloud otoman, o deus bet stummet hervez levezon ar stuzegezh otoman. Drevezet e veze boazioù al lez otoman, met o ferzhioù a lakae war wel diforc'hioù en impalaeriezh.\nHiziv e chom roudoù ar stuzegezh otoman e metropolennoù evel Sarajevo, Skopje, Tessaloniki, Damask, Baghdad, Beirout, Yeruzalem ha Mekka.\nSell ivez ouzh Turkeg ha Turkeg otoman\nPa veze liesvroadek an impalaeriezh, liesyezhek e veze ivez ha diouzh e tenne barregezhioù dibar. Pep broad pe strollad sokial pe relijiel hag en doa e yezh dezhañ a veze rediet komz ur yezh all pe vuioc'h evit eskemm gant e amezeien. Er c'herioù e ouie an dud meur a yezh, o yezh hag ar yezhoù ar muiañ priziet e liveoù uhel ha lennek ar gevredigezh, an turkeg, ar perseg hag an arabeg (ar yezh-se gant ar vuzulmaned d'an aliesañ). Er skolioù evit ar pennoù bras e veze graet an deskadurezh e galleg hag ar saozneg ken en em ledane ar yezhoù-se er bobl e dibenn an impalaeriezh. Koulskoude er mare-se e kreske goustadig implij an turkeg pa chome ar perseg yezh al lennegezh hag an arabeg, yezh ar relijion muzulman.\nTurkeg an Otomaned a veze levezonet bras gant an arabeg hag ar perseg, met ne vezent ket implijet kenstur, rak, e yezh ar burevioù melestradurel e veze silet meur a ger arabek pe bersek en ur framm yezhadurel turkek hag e veze digomprenus da nep n'en doa ket desket an div yezh. Rediet e oa turkegerien ar bobl implij jubennourien evit kas skridoù d'ar melestradurezh.\nDeskiñ ar sonerezh a veze lod ar vegenn ha meur a sultan o deus bet sonerien ha sonaozourien eus an dibab, Selim II en o zouezh pa vez c'hoariet e sonaozadurioù c'hoazh. Un troc'h a zo bet koulskoude etre ar sonerezh klasel a vourre tud uhel ar c'hêr-benn hag ar sonerezh hengounel liesseurt a veze aozet ha c'hoariet e lec'h all.\nGant teir sonerezh, an hini vizantat, an hini bersat hag an hini arab eo bet levezonet ar sonerezh otoman klasel. hag e vez aozet war unanennoù ritm, usul o anv, heñvel a-walc'h ouzh metr ar sonerezh kornogel ha war unanennoù kerzenn, makam o anv, heñvel a-walc'h ouzh ar moz kornogel. Ar biñvioù-seniñ ar muiañ implijet a zo ar re hengoul e Anatolia ha kreiz Azia, da lavaret eo ar saz, ar baglama, ar "kemendje" (turkeg kemence) asamblez gant ar re a zo boutin er Reter-Nesañ evel an oud, an tanbur (ur seurt taboulin), ar C'hanunikanun hag an ney. Violoñs ha piano a zo deuet pelloc'h.\nEr proviñsoù e veze meur a stil (pleusk) hervez ar broioù : Balkanoù ha Turkus Trakia, Turkus ar Biz (Laz), Turkus ar Mor Egaios, Turkus kreiz Anatolia, Turkus Reter Anatolia ha Turkus ar C'haokaz. Ne oa ket ket eus ar sonerezh hengounel e Istanbul, bro ar sonerezh klasel otoman.\nLez ar SultanAozañ\nE palez Topkapi e oa palez bras ar sultan (Topkapısarayı), ar pezh a veze anvet saray e turkeg ha fr:sérail e galleg hag aze e veze al lez. An harem a oa ul lodenn eus ar palez difennet d'ar wazed, nemet ar sultan hag an dizheion. E lez ar sultan en em tiorroas ar pezh a veze graet ar stuzegezh otoman eus outi. Evit pignat da enorioù uhelañ e tlefe al lesaourien pleustriñ warni ha bezañ gouest komz an teir yezh pennann an turkeg otoman, ar perseg hag an arabeg. Ret e vefe gouzout penaos ober en degouezhioù pennañ : tal ar sultan ha pa veze lidoù ofisiel pe relijiel.\nDre anr stuzegezh otoman e veze dispartiet an noblañs eus ar re all. Otomaned e veze graet eus an dudjentil pa veze graet an Durked, nemet eus an dud turkek o chom er maezioù.\nPa komzer eus ar c'heginerezh otoman e vez anv eus an hini a oa fardet e Istanbul. Gant keginerien ar Sultan hag an aotrouien en o falezioù e veze ijinet ha fardet meuzioù nevez, darn anezho graet gant danvezioù ha temzoù-boued degaset eus rannvroioù pell. Keginerezh ar palez impalaerel hag hini ar pachaed a c'hellfe bezañ anavezet gant ar bobl e degouezhioù'zo evel gouelioù ar Ramadan. E kêrioù-penn ar proviñsoù e veze graet ar c'heginerezh diwar an hengounioù lec'hel.\nE palezioù bihan graet e prenn (yali ar bachaed = ti-prenn an aotrouien) war riblennoù ar Bosfor e veze servijet banvezioù e-lec'h e veze arnodet meur a rekipe nevez.\nGoude kemeridigezh Kergustentin, ne gredas ket ar Sultan Mehmet II diskar an Iliz reizhkredennour gresian, an uheldad ar muiañ enoret en he fenn. Er c'hontrol e lakaas anezhañ da "etnarkos" ar C'hresianed, da lavaret eo evel penn politikel ha relijiel "Millet ar Roum" ("broad pe gumuniezh ar Romaned") gant un truaj da baeañ evit ma vefe anavezet beli ar Sultan ganto. Er Millet-se e veze bodet an holl reizhkredennourien a anaveze aotrouniezh uheldad Kergustentin ha forzh peseurt orin etnikel a veze dezho. Sistem ar Millet a veze evit pep feizad nann-muzulman hag int ne vezent ket sujet d'al lezenn vuzulman. Lezennoù lakaet e pleustr evit ar reizhkredennourien a veze hini an impalaeriezh vizantat, da lavaret eo Kod Justinian ([[5vet kantved]]). Millet ar reizhkredennourien a oa bet roet dezhañ gwirioù ledanañ e tachennoù ar c'henwerzh hag ar politikerezh o vezañ ma oa an hini niverusañ. Koulskoude e paee an nann-vuzulmunaned tailhoù uhelañ.\nMillet ar Yuzevien a oa dindan aotrouniezh an "Hac'ham bachi" pe "ar Rabbi otoman". Dindan aotrouniezh o eskibien e veze an Armenianed ha meur a gumuniezh relijiel. An holl a veze graet an Dhimmi eus outo.\nAdtapet diwar « https://br.wikipedia.org/w/index.php?title=Impalaeriezh_otoman&oldid=1963472 »\nKemm diwezhañ d'an 18 C'hwe 2022 da 07:05\nKemmoù diwezhañ degaset d'ar bajenn-mañ d'an 18 C'hwe 2022, da 07:05.


Mineko Oba - Wikipedia\nMineko Hirano e 1937\n大場峯子 (Mineko Hirano)\n1992 (80 bloaz)\nE Japaneg e reer gant Ōba Mineko met dalc'het e vezo da stumm kornôgel urzhiadur an anvioù tud amañ.\nMineko Hirano, ganet e 1912 hag aet da anaon e 1978, e Gamagori Aichi, e Japan, a oa ur Japanadez anavezet dreist-holl evel gwreg ar c'habiten Sakae Oba.\n1 A-raok an Eil-Brezel bed\n2 E-pad ar Brezel\n4 Mineko Oba hiziv-an-deiz\n5 Tro-spered Mineko Hirano\nA-raok an Eil-Brezel bedAozañ\nDimezet ez eo Mineko Hirano gant Sakae Oba e 1933 a-raok ma zafe da engouestlañ e Lu Impalaeriezh Japan en 18vet rejimant douarlu Impalaeriezh Japan. \nGanet ez eo ur mab Hisamitsu Oba e 1937, dres a-raok ma vefe kaset ar c'habiten da vrezeliñ da Sina gant e rejimant.\nE-pad ar BrezelAozañ\nChomet ez eo he etre 1937 ha 1945 e-unan penn gant ur bugel yaouank flamm pad ma oa e gwaz o vrezeliñ. Deuet ez eo a-benn da zesevel ar bugel ha da genderc'hel da grakvevañ paneveken aergelc'h ar brezel o vont war fallaat evit Impalaeriezh Japan.\nUr wech dieubet he gwaz gant an Amerikaned e tistroio eñ e Japan hag adkavout e familh.\nMont a rae gant he gwaz da welladenniñ e gamaraded ez-soudarded betek mont da welladenniñ e enebourien a-gozh Amerikaned, er Stadoù-Unanet.\nMineko Oba hiziv-an-deizAozañ\nGant kresk brud he gwaz ez eo deuet war wel Mineko Oba, taolenniñ a rae ar strivoù bet graet gant maouezed Japan e-pad an Eil brezel-bed. Tra ma vefe evit an tu dehou pellañ oc'h huñvreal d'an Impalaeriezh kozh pe evit an dud difennerien tu ar merc'hed.\nE-pad ar brezel ez eus bet eskemmet 1200 pajennoù lizhiri pe kartennoù-post etre Mineko Oba hag he gwaz. An darn a oa bet eskemmet etre 1937 ha 1941 ul lod raloc'h a ya betek fin ar bloavezh 1944. Embannet ez eo bet ur choaz anezho dre c'hoant o mab Hisamitsu Oba er bloavezh 2010.\nTro-spered Mineko HiranoAozañ\nDedennet bras e oa he gant arz ar bleunioù hag an dañsoù hengounel japanaat.\nSenka no rabu retah (Lizhiri karantez eus tanioù ar brezel), lizhiri choazet, gant Sato Yoshihisa, embannadur Toyohashi Tokai-nichi Nichi-shinbun Publishers, 23 a viz Eost 2010. (ja) (en)\n↑ "No Surrender!: Seven Japanese WWII Soldiers Who Refused to Surrender After the War, gant William Webb"\nAdtapet diwar « https://br.wikipedia.org/w/index.php?title=Mineko_Oba&oldid=1851880 »


Marv evit ar vro - Yann-Kel Kernalegenn - Roman, poésie, littérature, écrits - Yann-Kel Kernalegenn, Spered Gouez\n> Livres en breton >Roman, poésie, littérature, écrits>MARV EVIT AR VRO -Yann-Kel Kernalegenn\nUn livre hommage à Yann Kel Kernalegenn, combattant du FLB, décédé en 1976.\n40 vloaz goude an 29 a viz Gwengolo 1976 e chom kizidik-kenañ c'hoazh ar gouli evit tud eus ar vro. 40 vloaz goude marv Yann-Kel Kernalegenn war dachenn kamp Ti Voujeret, ne zisoñjer ket ar stourmer ezel eus an FLB, nag ar mignon, nag an dud a oa tost outañ.\n40 vloaz goude an 29 a viz Gwengolo 1976 e chom kizidik-kenañ c'hoazh ar gouli evit tud eus ar vro. 40 vloaz goude marv Yann-Kel Kernalegenn war dachenn kamp Ti Voujeret, ne zisoñjer ket ar stourmer ezel eus an FLB, nag ar mignon, nag an dud a oa tost outañ. Adembann a reomp lod eus e skridoù dastumet ar wech kentañ gant e vignoned, un nebeut amzer goude darvoudoù mantrus kamp Ti Voujeret.\nMoullet int bet gwechall a-drugarez da "Komz hag arz breizhek" ar gevredigezh hag a embanne ar gazetenn Yod kerc'h.\nUr pennadig a gont darvoudoù nozvezh kamp Ti Voujeret.


Palestinianed - Breizh ha liesseurted\nPobl ar Balestinianed - Tiriadoù palestinian ha kampoù repuidi\nIstor Palestina a c'hellfe kregiñ gant Kanaan pe ar Bibl, aloubadeg ar Romaned pe an Aviel, ar Vizantined pe aloubadeg an Arabed, ar Groaziadeg pe Saladin pe c'hoazh gant an Impalaeriezh otoman. Bez' e c'hellfed ivez lavarout e c'heller komz eus an teir relijion undoueek (yuzeviezh, kristeniezh, islam).Komz a c'hellfed ivez eus an diemglev a vez dalc'hmat e traoñiennoù an Nil hag an Eufratez, etre daou sevenadur bras, Egipt ar faraoned diouzh un tu, hini Sumer ha Babilona diouzh an tu all. An holl fedoù-se a c'hellfe bezañ gwir evit kontañ istor Palestina. Met an holl a ziskouez n'hell ket kregiñ an traoù d'ur mare zero ha n'eus ket dioutañ (Elias Sanbar).\nAn amzer dremenet\nKrogomp gant an Henamzer uhel pa oa eus douar Palestina ur vro darempredet ha c'hoantaet gant kalz. Ar Filistianed, alese e teu an anv Palestina, a oa en em staliet eno en XIIvet kantved a-raok J.K., a-hed an aod a ya eus Mervent douaroù Kanaan, da lavarout eo ur vro a-hed ar Mor Kreizdouarel adalek strizhenn Gaza, betek Tel-Aviv ha Jaffa.\nEr c'hantved kentañ a-raok J.K., pa oa kroget ar gristeniezh, e oa bet aloubet Palestina gant ar Romaned Palestina, hag eno e oa ar yuzeviezh ar relijion ofisiel.\nE-pad ar marevezh bizantek, eus ar pevare d'ar 7vet kantved goude J.K., e oa deuet Palestina da vezañ « douar ar Gristenien ».\nEr 7vet kantved, goude trec'h an armeoù arab, eo en emdroet tamm-ha-tamm an annezidi da vezañ muzulmaned. C'hoant bras iliz Roma da dapout ar galloud a zo bet pennabeg d'ar C'hroaziadegoù, hag unan eus ar palioù a oa adperc'hennañ bez ar C'hrist.\nAn holl relijionoù o deus bep tro da gejañ an eil gant eben ha da ziorren peogwir e oa bet a-viskoazh ar vro-se ul lec'h tremen hag eskemm ekonomikel, e kroashent ar C'hornôg hag ar Reter, war aod ar mor kreizdouarel.\nWar-dro ar bloavezh 1900 e oa 600 000 a dud o chom eno, muzulmaned evit an darn vrasañ, met ivez 10% a gristenien ha 3% a yuzevien. Ur vro peizanted e oa hag a brodue dreist-holl danvez evit an dud : eoul olivez, soavon Naplouz, orañjez Jaffa, agrum... Kêrioù evel Jaffa, Haifa ha dreist-holl Jeruzalem o deus kresket kalz.\nAl lugan « douar hep pobl evit un bobl hep douar » a zo bet lakaet en a-raok gant diarogerien ar sionegezh pa oant en em staliet a zo faos, lakaet o deus da grediñ ne oa ket poblet Palestina hag dinac'het o deus e oa eus ur sevenadur palestinian.\nIstor a-vremañ Palestinia\nStag eo an istor, siwazh, gant hini an « diemglev » a grogas e dibenn an XIXvet kantved pa grouas Theodore Herzl al luskad sionegour en Europa. E-kerzh bloavezhioù kentañ an XXvet kantved, da vare kresk ar broadelouriezhoù ha krouidigezh ar pogromoù kentañ e Rusia, e weler o tiflukañ an enepyuzevouriezh a zegaso, gant an intelektualed, un « identelezh yuzev ». D'ar memes koulz, er Reter-Kreiz, ez eus ul luskad broadelouriezh arab o kreskiñ (hag ivez ur santimant broadel palestinian) hag a c'houlenn bezañ disrannet diouzh an Durked.\nGoude ar Brezel-bed kentañ e oa bet lakaet ar Reter-Kreiz a-bezh dindan beli Breizh-Veur hag ar Frañs. E 1916 etu M. Sykes ha F. Georges-Picot o rannañ ar « breizhadenn ». Evit Bro-C'hall al Liban ha Siria, evit ar Saozon Irak, Palestina ha Jordania a-vremañ. E 1917 e kemenn disklêriadur Balfour « Gouarnamant he Meurded a sav a-du gant ur greizenn vroadel evit ar bobl yuzev e Palestina ». Pa oa erruet Hitler er galloud e oa kresket c'hoazh an enepyuzevouriezh hag e dibenn an Eil brezel-bed e oa bet kaset e-leizh a Yuzevien etrezek Palestina. Rankout a ra an dud taliñ ouzh an trevadennerezh saoz hag ouzh an trevadennerezh yuzev. Adalek ar penn kentañ o doa ar Yuzevien da bal prenañ douaroù a-fonn. Ar Balestinianed, kaset kuit, a sav a-enep. An aozadurioù sionour a grou trevadennoù hag a labour anezho a-voutin er c'hibboutzoù.\nNe oa bet kavet tamm emglev ebet pa darzhas an Eil brezel-bed. Divizout a ra neuze Breizh-Veur kas an afer dirak ar Broadoù-Unanet a ginnig e 1947 ur raktres rannañ an douaroù. Daoust ma ne sav ar Yuzevien nemet da 30% eus ar boblañs ha n'o deus nemet 6,5% eus an douaroù, e vez roet d'ar stad yuzev 56,5% eus an dachenn. Goude bezañ lakaet ar spont da ren e krou an emsav sionour stad Israel e 1948. Lazhadeg ha drailh zo bet. Ar re zo chomet bev, spontet, o deus tec'het o kas ganto alc'hwez o zi o soñjal addistreiñ. An nakba (gwallreuz) a vez graet eus an dra-se. 800 000 Palestinian diwar 1,4 milion a annezidi a-raok 1948 zo kaset kuit. 151 000 a chom en Israel ha 450 000 e Gaza hag e SisJordania « n'int ket kaset kuit met distaget diouzh o bro ». Ar re all a ya da chom d’ar broioù arab all; Liban, Siria, Jordania evel repuidi, e dalc'h renadoù strizh. Bez' ez int « dougerien o bro » hag e klaskont adsevel er c'hampoù o zachennoù kollet, gant o doareoù hengounel ; un dislavar gwirion evit ul lusk broadelour klasel en e zoareoù ha dispac'hel evit pezh a sell ouzh an ideologiezh politikel.\nAn UNRAW a zo bet krouet e 1950, un ajañs eus ar Broadoù-Unanet e karg da skoazellañ ar boblañs palestinian dislec'hiet. Ur gefridi war berr dermen eo peogwir eo diazezet war an disentez 194, mouezhiet en ABU, a gomz eus « ar gwir da zistreiñ ». Diouzhtu goude disklêriadur stad Bro Israel e klask ar Balestinianed, pa n'asantont d'ar rannadur, en em aozañ evit difenn o dazont. Setu ar c'hentañ brezel etre Israel hag ar broioù arab. Da geñver an arsav-brezel e 1949, eo 78% eus an douaroù a zo perc'hennet gant Israel hag e kendalc'her da skarzhañ ar Balestinianed. Adalek neuze e krog strolladoù bihan stourmerien da dagañ Stad Israel. E 1957, ur strollad soudarded, en o zouez Yaser Arafat, a vod an holl stourmerien hag a grou ar Fatah, ur strollad kuzh da gentañ.\nE 1967 e krog ur brezel nevez gant Israel, anavezet evel « brezel ar c'hwec'h devezh ». Tremen 300 000 Palestinad a zoharluet hag e krog neuze an tabut war an dachenn etrebroadel. An ABU a gemer un diviz nevez heñvel ouzh hini 1948 evit an harzoù hag ar gwir d'ar Balestinianed da zistreiñ d'o c'hêrioù ha kêriadennoù, met hep lavarout pegoulz. An drevadennerien yuzev, diouzh o zu, a nac'h kuitaat o zi.\nAr faezhidigezh-se a greñva an OLP (Aozadur evit dieubidigezh Palestina bet savet un toullad bloavezhioù a-raok gant ar prezidant egiptat Naser hag anvet eo Yaser Arafat da brezidant an OLP. Goude bloavezhioù teñval emañ ar Stourm palestinian en un enkadenn hag evit diskouez emaint aze c'hoazh e reont obererezhioù a ra trouz:skapadennoù gouestlidi, diheñchañ kirri-nij, h.a. Setu ar pezh a skriv Elias Sanbar: « Skeudenn vat ar Palestinian a ya da get: ar fedayin masklet, a oa gantañ skeudenn vrav ar stourmer, a zo bremañ ur sponter kougoulet, hag a skrap gouestlidi, hag ar stourm palestinian a vo merket gant se. E-pad bloavezhioù e klasko ar Balestinianed stourm en un doare reizh, bezañ a-du gant marc'hata ar peoc'h ha diverkañ an tamall a « bobl sponterien ».\nYaser Arafat hag Aotrouniezh Palestina\nDaoust da se e c'hounez penn nevez ar Balestinianed traoù a-bouez war an dachenn diplomatek, ar gwirioù lezennel evit e bobl ha perzh dileuriañ an OLP er C'hevre Arab ha goude en ABU hag en Europa. « Pep tra zo bet savet dreist-holl e diavaez Palestina, hag en diavaez eo ivez e vez stourmet a-enep arme Israel a aloub al Liban e 1982 evit kas kuit an OLP a ya neuze d'en em staliañ e Tunis ». E 1998, Palestinianed Sisjordania ha Gaza a aoz ur reveulzi hollek a-enep d'an dalc'herien: an Intifada. Mouezh ar bobl o c'houlenn an emrenerezh eo hag adkemeret eo gant Kuzul broadel Palestina en Aljer un toullad mizioù goude hag a embann krouidigezh ar stad palestinian. Kendalc'h Madrid e 1991, emglevioù Oslo e 1993, disklêriadur europat 1999 ha disentez 1397 Kuzul surentez ABU a anzav an identelezh palestinian. Anzavadur ar vro a zo bet lakaet e pleustr pa oa bet degemeret Palestina en UNESCO e 2012 hag e Emvod Meur ABU e 2012 ivez. Zoken ma n'eo ket bet lakaet hini ebet eus disentezioù ABU da dalvezout en Israel abaoe... den n'hell ken nac'h ez eus eus Palestina nag eus ar Balestinianed.\nDont a ra an Hamas diwar luskad ar vreudeur vuzulman ha strewet eo dre ar bed arab. E Palestina eo bet krouet e 1987 goude an intifada. Ne anzav ket Stad Israel, a-enep emglevioù Oslo emañ hag erbediñ a ra ar stourm armet, arguzenn implijet gant Israel evit terriñ ar c'hendiviz gant Aotrouniezh Palestina. Gounit a ra an dilennadegoù e 2006 hag ez eont e gouarnamant Aotrouniezh Palestina hag e renont war Gaza goude-se. An eil intifada a grog er bloavezh 2000 hag ar wech-mañ gant armoù. Ma oa un tamm spi da gaout gant an intifada kentañ ne oa tamm digoradur ebet da c'hortoz evit an eil. Diwar-se ez eo aet buanoc'h c'hoazh an trevadenniñ ha sevel Moger « an disparti » deuet da vezañ evit kevredigezh Israel gwirvoud ur raktres perc'hennañ, hi ivez en un enkadenn.\nHunvreoù a beoc'h Alain Gresh\nEilrener ar Monde diplomatique\nskrivet en e levr : « De quoi la Palestine est-elle le nom ? »\n« Aes eo ober un diverrañ eus an tabut e Palestina : un hent-dall lazhus gant kasoni hag aon, un direizhded dic'houzañvus kuzhet dindan un « diseblanted ar re na sell ket an afer-se outo ». An diskoulm nemetañ a seblante betek neuze poellek, div stad o vevañ an eil kichen eben, a seblant mont da get ken buan ha ma'z a war-raok an drevadennerezh e Sisjordania hag e Jeruzalem.\nMa tegemerer kement-mañ -div bobl war douar Palestina- eo ret gouzout petra 'c'hoarvezo goude: n'hell ket an diskoulm bezañ rediet gant un tu pe unan all; ret eo kaout ur stourm a-gevret evit ur pal boutin eus an daou du. Un hunvre? N'eo ket muioc'h eget klaoustre an ANC e Suafrika… n'eus ket kaoz amañ da dresañ kartenn ar gwellañ diskoulm, ar pezh a vo graet nemet gant ar renerien hepken, met kentoc'h prederiañ peseurt hent kemer. »\nUr festival eus ar re wellañ: Israéliens, Palestiniens, que peut le cinéma ? A zo bet savet diwar atiz Janine Euvrad a vez dalc'het bep bloaz abaoe 2003, ar memes anv a zo bet roet d'ul levr. Abaoe amzer an hini kentañ Michel Khleifi, o deus graet ar Balestinianed filmoù int o-unan ha niverus eo o sevenerien : Rashid Masharawi, Azza el Haszan, Elia Suleiman... ha labourat a reont gant o c'henseurted eus Israel: Elia Suleiman, Asi Dayan, Amos Gitai ou Avi Mograbi... hag ivez gant ar sevenerez yuzev Simone Bitton.\nGant perzh Monique Prévost hag Isabelle Tuil-Tordjman\nLevrlennadurezh skañv :\nIsraéliens, Palestiniens, que peut le cinéma ? Gant Janine Halbreich-Euvrard, Embannadurioù Michalon\nDe quoi la Palestine est-elle le nom ? Gant Alain Gresh, Embannadurioù Actes Sud\nDictionnaire amoureux de la Palestine gant Elias Sanbar, Embannadurioù Plon\nLa Palestine expliquée à tout le monde gant Elias Sanbar, Embannadurioù Seuil\nAtlas des Palestiniens, Embannadurioù Autrement\nSalaam Palestine gant Bruno Pilorget, Marc Abel ha Véronique Massenot, ur c'harned beaj gant tresadennoù.\nLec'hienn Bro-C'hall-Palestinia "www.france-palestine.org"\nGwirioù skeudennoù : Nadine Naous ("Chacun sa Palestine"), Bruno Pilorget\nBeyrouth, à défaut d'être mort\nBreutadenn sebezus a-enep ar brezel, testeni fromus a-berzh saveteidi libanat, dreist-holl ar re a zo chomet bev war-lerc'h drouklazhadeg Sabra ha Chatila. Sachet e vo evezh an dud gant ar film-se, n'eo ket hepken ar re zo dedennet gant stad (...)\nKendrec'het eo ar sevenerez n'eus harz ebet d'ar c'hoarzh etre ar broioù. Mont a ra neuze dre Balestinia da glask ar fent a zo eno. Ar respont kentañ a zeu kerkent : « Hor buhez amañ n'eo nemet ur farsadenn». Tamm-ha-tamm ez a an teodoù (...)\nNadine Naous / Léna Rouxel\nSabrina, Rawad, Said ha repuidi palestinian yaouank all, bet ganet el Liban, a ya an eil war-lerc'h egile da di ul luc'hskeudenner. Aes eo reolenn ar c'hoari. Pep hini a zibab kaout e skeudenn a-douez peder c'hêr arouezius-kenañ: New York, (...)\nUr film berr-berr war ar feulster, gant flamenco met hep dañserez hag evit Gaza, douar an orañjez trist (Ghassan Kanafani)\nElia Suleiman, cinéaste palestinien ?\nPoltred ur c’heodedour israelian ha filmaozour falastinat war un dro, o vont hag o tont eus an eil check-point d’egile.\nHamdan, ur stourmer palestinian kozh, en deus tremenet 15 vloaz en toull evit bezañ desket da dud yaouank implij danvezioù tarzh. E istor, kontet a vouezh-a-vaez gant skeudennoù kreñv, a ya dre hentoù didud, tiez dirapar, dremmoù mut.\nBeaudouin Koenig a oa pennoberataer pa oa bet graet ar film Ticket to Jerusalem, ur film hir renet gant ar Palestinian Rashid Masharawi. D'ar memes koulz e skrive deiz-ha-deiz istor ar filmañ a gendalc'ho daoust da bep tra. Check-points a (...)\nAr Chebabed a zo ur strollad bihan paotred ha merc'hed hag en em anavez abaoe ma oant krennarded. Tost d'o oad gour emaint bremañ c'hoant bras o deus da gaout ur vuhez dieub hag entanus, met an holl a rank talañ ouzh ur gwirvoud luziet ker. Diaes (...)\n« Kement e karomp hor bro ken e vac'homp anezhi ». « Mur » a zo ur film preder personnel diwar-benn brezel Israel ha Palestinia graet gant ur sevenerez hag a lak mesk en abegoù ar gasoni en ur ziskouez he div sevenadur yuzev hag arab.\n« Palestinia Palestinia » a zo evel un deirzaolenn, doare livadurioù flandrezat gwechall : el lodenn greiz e weler ur bern taolennoùigoù eus ar vuhez pemdeziek e kamp repuidi Dheisheh, e-kichen Betleem, padal war an div lodenn gostez, ez (...)\nE Hevron, Nablous, Gaza, Bethleem hag e Traoñienn ar Jordan setu Nour, 12 vloaz, Salah,14 vloaz, Yousef, 14 vloaz, Yazid, 10 vloaz, Emma, 12 vloaz, Mahmoud, 10 vloaz ha Mouni, 15 vloaz o kontañ gant o gerioù dezho taolioù brezel (...)


DegemerStalLevrioùBannoù-tresetPaotr Louarn, 1- Nozvezh al Louarn\nHome / Levrioù / Levrioù 11-15 bloaz / Paotr Louarn, 1- Nozvezh al Louarn\nUr c’hennard o vevañ e Roazhon eo Paol.\nStrobinellet, e teu da vezañ un den-louarn. Plijet-bras eo er penn-kentañ, met dreistgalloudoù ar paotr a lako anezhañ diaes buan a-walc’h avat.\nEr rann gentañ-se e vo kejet gant strobineller Dotki e-kerzh an nozvezh ma vo treuzkaset da bPaol ar galloudoù iskis-se a raio un den-louarn anezhañ.\n198 er stok\nPaotr Louarn, 1- Nozvezh al Louarn quantity\nISBN: 978-2-86824-315-7 Rummadoù : Bannoù-treset, Levrioù 11-15 bloaz, Levrioù 16 vloaz ha muioc'h Product ID: 1533\nUr c’hennard o vevañ e Roazhon eo Paol. Strobinellet, e teu da vezañ un den-louarn.\nBezañ ur c’hennard, en em santout e-unan-penn, penaos mont davet ar re all, merañ ar feulster hag ar gouennelouriezh, kaout c’hoant da cheñch ar bed en un doare pozitivel, sed’aze kement sujed a vo kaoz anezho er c’hentañ Comics e brezhoneg.\nKlikit war an div bajenn a-gleiz da gaout un tañva.\nRoit an ali kentañ war “Paotr Louarn, 1- Nozvezh al Louarn” Cancel reply


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/374 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/374\nar feiz, e oamp dalc’het da ziwall dindan al lezen, evit ar feiz pehini a dlie beza dizoloet. (24) Evel-se al lezen a zo bet hon rener evit hor c’has beteg ar C’hrist, evit ma vijemp justifiet dre ar feiz. (25) Hogen, ar feiz o veza deuet, n’emomp mui dindan ar rener-ze. (26) Rag c’houi holl a zo bugale da Zoue dre ar feiz en Jesus-Christ. (27) Rag kement hini ac’hanoc’h a zo bet badezet er C’hrist, hen deuz gwisket ar C’hrist. (28) N’euz mui na Judeo na Grek ; n’euz nag esclav na den libr ; n’euz na goaz na maouez ; rag c’houi holl a zo unan en Jesus-Christ. (29) Ha mar d’oc’h d’ar C’hrist, neuze ez oc’h lignez Abraham, hag an h heritourien hervez ar bromessa.\nHOGEN, me a lavar penaos, keit ha ma’z eo an heritour eur bugel, ez eo henvel en pep tra ouz eun esclav, petra-benag ma’z eo mestr var pep tra ; (2) mes choum a ra dindan renerien ha culatored, beteg an amzer merket gant an tad. (3) Evel-se ive ni, pa oamp bugale, e oamp en esclavach dindan kenta genteliou ar bed. (4) Mes, pa’z eo deuet an amzer merket, Doue hen deuz digasset he Vab, ganet euz a eur vreg, ganet dindan al lezen, (5) evit prena ar re a oa dindan al lezen, evit ma teujemp da veza bugale a adoption. (6) Hag, abalamour ma’z oc’h bugale, Doue hen deuz digasset Spered he Vab en ho calonou, hag ar Spered-ze a gri : Abba, O Tad ! (7) Dre-ze n’oud ken eun esclav, mes eur mab, ha mar d’oud eur mab, ez oud ive heritour da Zoue dre ar C’hrist.\n(8) Mes en amzer-ze, evit-gwir, dre ne anavezec’h ket Doue, e servichec’h doueou ha n’int ket doueou dre ho natur. (9) Ha breman pa hoc’h euz anavezet Doue, pe kentoc’h pa’z oc’h bet anavezet gant Doue, penaos e tistroit-hu c’hoas d’ar c’henta genteliou dister ha paour-ze, da bere e fell deoc’h plega a-nevez ? (10) Miret a rit gant aked an deiziou, ar miziou, an amzeriou hag ar bloaveziou. (11) Aoun em euz evidoc’h, n’em befe labouret en hoc’h andred, ha kollet va foan.\n(12) Breudeur, me ho ped, bezit evel-d’oun, rag me ive a zo eveldoc’h. N’hoc’h euz great gaou e-bed ouzin ; (13) hag anaoud a rit penaos em euz prezeget deoc’h an Aviel araog breman er zempladurez euz ar c’hig ; (14) ha n’hoch euz ket va dispri-\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/374&oldid=125498 »


skol | Soubenn ar geek\nDielloù evit skol\nMes années 80 – 2\nPosted in Levrioù bannoù-treset with tags bloavezhioù 80, bugaleaj, familh, kevredigezh, krennarded, labour, mignoniezh, skol, Taiwan on Mae 8, 2016 by geekezig\nSetu neuze eil lodenn bloavezhioù 80 Sean Chuang e Taiwan. Mesket eo ur wech ouzhpenn an traoù e keñver kronologiezh (traoù zo a dremen pa oa bugel ha traoù kentoc’h pa oa krennard pe den gour yaouank zoken). Fentus-tre am boa kavet al lodennoù diwar-benn ar Betamax hag ar VHS (prenet e oa bet ul lenner kasedigoù Betamax gant tad Sean, na pebezh dipit evitañ hag e vreur pa grogo kasedigoù Betamax da vezañ dilezet mik), pe c’hoazh deskrivadur an “MTV” (movie television) : lec’hioù evit feurmiñ ur salig, ur skramm ha sellet ouzh ur film e… laser disc (:D c’hoarzhin a ran met gwelet e vez ivez pegen bras eo bet berzh al laser disc en Azia, netra da welet gant ar c’hornog). An doareoù evit kendrec’hiñ e dud da vont da welet Star Wars, al levrioù bannoù-treset a feurme Sean hag e vreur er stal levrioù… Eñvorennoù disheñvel penn-da-benn a zo ivez diwar-benn micherioù bihan, ar bloavezhioù servij en arme pe al loened a veze kaset gant ar vugale d’ar skol. Un drugar eo bet bepred, leun a souezhadennoù sevenadurel ha traoù kar d’ar pezh a zo bet bevet ganeomp memestra daoust da bep tra…\nPlijet on bet gant an daou levr eñvorennoù-mañ! Istor ha tresadennoù gant Sean Chuang. Embannet e galleg gant Akata, d’an 12 a viz Du 2015.\nPosted in C'hoarioù video with tags bugaleaj, loened, mignoniezh, skol on Du 8, 2015 by geekezig\nBloaz zo e oa deuet er-maez c’hoari nevez Freebird Games, en doa diorroet To The Moon en doa plijet kalz din. Heñvel a-fed neuz (ha sañset da dremen a-raok), A Bird Story a zo un istor a vez heuliet hep ober kalz a dra. Pep tra d’ober evit mont war-raok, gant an douchennaoueg hepken, a zo diskouezet (dre soñjoù an haroz pe dre ur sin bihan). Heuliet e vez an istor sioul neuze, kazi evel ur film. 1e30 ‘m eus me c’hoariet. N’eo ket displijus evit ar re, eveldon, a oa bet plijet gant aergelc’h (tresoù, sonerezh) To The Moon. Ur bern temoù a zo : mignoniezh, digenvez, digompren… Rak e-unan emañ haroz ar c’hoari, n’eus dremm ebet gant an dud tro-dro dezhañ, zoken gant e vamm. Un deiz bennak e sikour un evn taget gant ur broc’h hag e sikour al loen gloazet. Ur gwir mignon a gav aze. Ur gontadennig, koant met n’am eus ket kavet fromus na kreñv evel To The Moon. Evel-just e c’halle Ken Gao (krouer an daou c’hoari) ober un dra nevez ha disheñvel digudenn met ‘m eus aon on bet jenet un tamm gant an nebeut a frankiz laosket d’ar c’hoarier (n’eus ket tu da vont da bourmen pe d’ober traoù all estreget ar pezh a lak da vont an istor war-raok), marteze an diouer a destenn hag an nebeut a draoù d’ober, dre vras. Domaj eo un tamm.\nC’hoari diorroet gant Freebird Games. Evit ur c’hoarier war PC, Mac ha Linux abaoe ar 4 a viz Du 2014.\nMes années 80 – 1\nPosted in Levrioù bannoù-treset with tags bloavezhioù 80, bugaleaj, familh, kevredigezh, mignoniezh, skol, Taiwan on Here 4, 2015 by geekezig\nSean Chuang a gont e vugaleaj e fin ar bloavezhioù 70 hag e-pad ar bloavezhioù 80, e Taiwan. Ur bugel dedennet gant ar manga, filmoù Bruce Lee, an tresañ e oa. A bep seurt traoù a gont, liammet gant ar c’hoarielloù (ha stad arc’hant e familh), ar skol, ar sotonioù gant mignoned, ar reolennoù e Taiwan, marv Bruce Lee…\nUl levr dedennus evit deskiñ penaos e oa kevredigezh Taiwan d’ar mare-se hag ivez evit gwelet ez eus darvoudoù etrevroadel o deus merket bugale er bed a-bezh. Hast ‘m eus lenn an eil lodenn.\nIstor ha tresadennoù gant Sean Chuang. Embannet e galleg gant Akata, d’an 28 a viz Genver 2015.\nPosted in Levrioù bannoù-treset with tags bugaleaj, familh, Japan, kevredigezh, manga, skol on Mae 26, 2015 by geekezig\nSoñj ‘m eus e felle din lenn Bonne nuit Punpun abaoe ma oa bet kuzuliet gant Davy Mourier en unan eus e abadennoù. Kavet ‘m eus ar manga el levraoueg ha kroget e-barzh! N’on ket souezhet tamm ebet en defe plijet dezhañ. Kontet e vez istor Punpun a zo 9 vloaz bennak marteze? Un doare evn eo padal eo «normal» an dud all tro-dro dezhañ met se n’eo ket strik. E dud n’em em glevont ket hag goude ur sapre chikan, e eontr a zeu da vevañ gantañ er gêr. Er skol ec’h erru ur plac’hig nevez a blij diouzhtu da Bunpun. Un emglev o deus. Gant e vignon e tizolo Punpun filmoù revr ha goude bezañ bet kavet ur c’hasedig war al leur ec’h eont war roudoù ur muntrer en defe laosket korfoù e familh en ul labouradeg…\nIskis-kenañ eo Bonne nuit Punpun! Teñval spontus, ur sell start war an dud vras (ar c’helenner ha tud ar skol a seblant bezañ sot-nay, ar gerent a zo dilabour hag a chom da evañ tra ken…), war ar relijionoù (sektennoù pe get), war an darempredoù etre ar vugale (goapaerezh, aon hag all). N’eo ket fentus an traoù, pell ac’hann! Anzav a ran, hep an doare «enklask» er fin e vefen bet techet da soñjal ne gendalc’hfen ket da lenn Bonne nuit Punpun ‘blam d’an aergelc’h-se met fellout a ra din a-walc’h gouzout petra c’hoarvezo goude neuze e klaskin ul levrenn all bennak a-raok divizout 😉\nIstor ha tresadennoù ASANO Inio. Embannet e galleg gant Kana d’an 2 a viz C’hwevrer 2012.\nLa petite mort – 1\nPosted in Levrioù bannoù-treset with tags bugaleaj, familh, fent, marv, skol on C'hwevrer 22, 2015 by geekezig\nA-benn ar fin ‘m eus kemeret amzer da lenn levr La petite mort a anavezen dre “stripoù” war blog Davy Mourier. Mont a ra La petite mort d’ar skol publik, gant bugale ordinal, met gouzout a ra dija piv a varvo a-benn nebeut ha ret eo dezhañ (pe dezhi, n’ouzer ket c’hoazh) deskiñ dastum eneoù ar re varv ivez. Heuliet ‘vez neuze buhez pemdez ar bugel, a zesk e vicher (pe he micher) hag a glask kaout mignoned er skol. Un toullad traoù «diavaez» a zo, da skouer ul lodenn diwar-benn Buzz Aldrin pe bruderezhioù faos. Fent du evel just tro-dro d’ar marv met ivez krizder ar vugale etrezo hag all. N’eo ket fentus bepred met traoù zo a zo kavet mat.\nIstor ha tresadennoù gant Davy Mourier. Embannet gant Delcourt d’ar 4 a viz Gwengolo 2013.


Kemennadenn responter — Mignoned ar brezhoneg\nMignoned ar brezhoneg / Mignoned ar brezhoneg / Hor pourchasoù / Ostilhoù e brezhoneg evit an embregerezhioù / Kemennadenn responter\nResponter ha standard pellgomzer\nPosupl eo lakaat ar brezhoneg war-wel dre skrid met ivez dre gomz !\nGallout a ra standard pellgomzer hoc’h embregerezh skoazell ar brezhoneg. Enrollit kemennadenn responter ho stal pe standard pellgomzer hoc’h embregerezh e brezhoneg evit reiñ tro d’ho pratikoù klevout ar yezh.\nHon alioù evit ur gemennadenn standard e brezhoneg a-zoare :\nEnrollit ur vouezh disheñvel evit pep yezh. Kas a raio lusk d’ho kemennadenn,\nRoit ar pourchas d’ur studio enrollañ barrek gant ar brezhoneg.\nPenoas ober evit enrollañ ur gemennadenn divyezhek a-zoare ?\nGallout a reoc’h enrollañ ho kemennadenn d’ho unan goude bezañ skrivet anezhañ. Lennit meur a wech anezhañ betek e vo flour. Diwallit mat d’an taol-mouezh, d’ar c’hemmadurioù ha d’al liammoù etre ar gerioù (kement hag ober…)\nAliañ a reomp deoc’h enrollañ ur gemennadenn a galite gant ur studio a-vicher. Kit e darempred gant Dizale evito d’en ober.\nE Kemper eo staliet. Eilmouezhiañ a ra Dizale filmoù hag heuliadoù e brezhoneg. Kinnig a ra ivez pourchasoù enrolladennoù a uhel kalite evit standardoù pellgomzer, kemennadenn responter embregerezhioù hag ensavadurioù pe c’hoazh klevheñcherioù.\nStudio enrollañ DIZALE :\n02 98 82 51 05\n1, straed ar Baradoz – 29000 KEMPER\nv EZHOMM HO PEUS SKOAZELL ?\nDeuit e darempred ganeomp.\nGallout a reomp ho skoazell evidoc’h da lakaat muioc’h a vrezhoneg en hoc’h embregerezh.\nDistreiñ war pajenn ar voest ostilhoù.


Maumusson - Wikipedia\nMaumusson zo un anv-lec'h gallek.\nDont a rafe an anv Maumusson eus ar gerioù gallek mau, diwar ar ger latin « malus », a zo « fall », hag eus ur ger musson, marteze kar d'ar ger museau, muzell, min, amañ gant ar ster ode, evel, da skouer, en anv Pertuis de Maumusson ("toull an ode fall"), an tremen dañjerus etre ragenez Arvert hag Enez Oléron.\nMaumusson, lakaet Malvegon e brezhoneg, e Bro-Naoned.\nMaumusson, kumun gwechall, hiriv e Baliracq-Maumusson,\nMaumusson, e Tarn-et-Garonne.\nMaumusson-Laguian, e Gers,\nBaliracq-Maumusson, e Pyrénées-Atlantiques,\nPertuis de Maumusson, strizh-mor entre Enez Oléron hag an douar-bras (gourenez Arvert).\nAdtapet diwar « https://br.wikipedia.org/w/index.php?title=Maumusson&oldid=1816029 »\nKemmoù diwezhañ degaset d'ar bajenn-mañ d'an 17 Kzu 2018, da 02:49.